Avis juridique important

|

31993D0065

93/65/Ευρατόμ, ΕΚΑΧ, ΕΟΚ: Απόφαση του Ευρωπαϊκού Κοινοβουλίου της 18ης Νοεμβρίου 1992 με την οποία χορηγείται απαλλαγή στην Επιτροπή για την εκτέλεση του γενικού προϋπολογισμού των Ευρωπαϊκών Κοινοτήτων για το οικονομικό έτος 1990 όσον αφορά τα τμήματα Ι - Κοινοβούλιο, ΙΙ - Συμβούλιο, ΙΙΙ - Επιτροπή, IV - Δικαστήριο, V - Ελεγκτικό Συνέδριο

Επίσημη Εφημερίδα αριθ. L 019 της 28/01/1993 σ. 0026 - 0033

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ της 18ης Νοεμβρίου 1992 με την οποία χορηγείται απαλλαγή στην Επιτροπή για την εκτέλεση του γενικού προϋπολογισμού των Ευρωπαϊκών Κοινοτήτων για το οικονομικό έτος 1990 όσον αφορά τα τμήματα Ι - Κοινοβούλιο, ΙΙ  - Συμβούλιο, ΙΙΙ - Επιτροπή, IV - Δικαστήριο, V - Ελεγκτικό Συνέδριο(93/65/Ευρατόμ, ΕΚΑΧ, ΕΟΚ)ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,  - έχοντας υπόψη τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και συγκεκριμένα το άρθρο 78 ζ,  - έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας, και συγκεκριμένα το άρθρο 206 β,  - έχοντας υπόψη τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και συγκεκριμένα το άρθρο 180 β,  - έχοντας υπόψη τον προϋπολογισμό του οικονομικού έτους 1990,  - έχοντας υπόψη το λογαριασμό διαχειρίσεως και τον ισολογισμό των Ευρωπαϊκών Κοινοτήτων για το οικονομικό έτος 1990 [SEC(91) 0508 - 0512 και SEC(91) 0512/Παράρτημα],  - έχοντας υπόψη την έκθεση του Ελεγκτικού Συνεδρίου για το οικονομικό έτος 1990, καθώς και τις απαντήσεις των θεσμικών οργάνων (1),  - έχοντας υπόψη τη σύσταση του Συμβουλίου της 16ης Μαρτίου 1992 (C3 0104/92),  - έχοντας υπόψη το ψήφισμά του σχετικά με την αναβολή χορήγησης απαλλαγής στην Επιτροπή όσον αφορά την εκτέλεση του γενικού προϋπολογισμού των Ευρωπαϊκών Κοινοτήτων για το οικονομικό έτος 1990 (2),  - έχοντας υπόψη την επιστολή με ημερομηνία 16 Οκτωβρίου 1992 του Επιτρόπου Schmidhuber προς τον Πρόεδρο του Ευρωπαϊκού Κοινοβουλίου (C3 0421/92),  - έχοντας υπόψη την έκθεση της επιτροπής ελέγχου του προϋπολογισμού, και τις γνωμοδοτήσεις της επιτροπής ενέργειας, έρευνας και τεχνολογίας, της επιτροπής εξωτερικών οικονομικών σχέσεων, της επιτροπής μεταφορών και τουρισμού, της επιτροπής  περιβάλλοντος, δημόσιας υγείας και προστασίας των καταναλωτών, της επιτροπής πολιτισμού, νεότητας, παιδείας και μέσων ενημέρωσης, της επιτροπής ανάπτυξης και συνεργασίας, της επιτροπής για τα δικαιώματα της γυναίκας, της επιτροπής κοινωνικών υποθέσεων,  απασχόλησης και εργασιακού περιβάλλοντος, της επιτροπής περιφερειακής πολιτικής, χωροταξίας και σχέσεων με τις αρχές τοπικής και περιφερειακής αυτοδιοίκησης, και της επιτροπής γεωργίας, αλιείας και ανάπτυξης της υπαίθρου (Α3 0109/92),  1. Διαπιστώνει ότι τα εγκριθέντα έσοδα και δαπάνες για το οικονομικό έτος ανέρχονται σε:   /* ΠΙΝΑΚΕΣ: δείτε Ε.Ε. */ 3. Επισημαίνει ότι εφεξής ο δημοσιονομικός ελεγκτής αρνείται, κατά κανόνα, την έγκριση για προτάσεις ανάληψης δαπάνης που δεν υποβλήθηκαν εκ των προτέρων, αλλά χορηγεί έγκριση σε εξαιρετικές περιπτώσεις όταν κρίνει, υπό συνθήκες πλήρους ανεξαρτησίας,  ότι η εκ των υστέρων υποβολή των προτάσεων ήταν αναπόφευκτη- επιμένει ότι ο δημοσιονομικός ελεγκτής πρέπει να αναφέρει όλες τις περιπτώσεις αυτές στην αρμόδια για τη χορήγηση της απαλλαγής αρχή- 4. Επισημαίνει τις σαφείς δεσμεύσεις που έχει αναλάβει η Επιτροπή, και ιδιαίτερα ο Πρόεδρός της, να προτείνει μέτρα με στόχο την αποκατάσταση της δημοσιονομικής αυτονομίας της Κοινότητας και υπενθυμίζει τους δύο άξονες δράσης που απαιτούνται για το  σκοπό αυτό:  - να καθιερωθεί εκ νέου ο φόρος προστιθέμενης αξίας ως γνήσιος ίδιος πόρος,  - να αντικατασταθούν οι πόροι εκείνοι που έχουν το χαρακτήρα συνεισφοράς των κρατών μελών από κοινοτικούς δημοσιονομικούς πόρους.  5. Θεωρεί ότι οι προσαρμογές που πρότεινε η Επιτροπή στο άρθρο 6 της απόφασης 88/377/ΕΟΚ του Συμβουλίου της 24ης Ιουνίου 1988 σχετικά με τη δημοσιονομική πειθαρχία (3) αποτελούν στην ουσία εκ νέου επιβεβαίωση των υποχρεώσεων που επιβάλλει ρητά στην  Επιτροπή το εν λόγω άρθρο, δηλαδή την έγκαιρη διαχείριση των αγορών και όχι την απλή δημοσιονομική διαχείριση- θεωρεί επομένως ότι η Επιτροπή συμμερίζεται την ερμηνεία του άρθρου 6 στην οποία κατέληξε το Κοινοβούλιο.  6. Επισημαίνει ότι η Επιτροπή έχει χρηματοδοτήσει προτάσεις που στοχεύουν στην εντατικοποίηση του αγώνα κατά της απάτης στο πλαίσιο του προϋπολογισμού της Κοινότητας και προτίθεται να ασχοληθεί εκ νέου με το θέμα αυτό κατά τη διαδικασία χορήγησης  απαλλαγής για το 1991.  7. Διατυπώνει τις παρατηρήσεις του στο ψήφισμα που αποτελεί αναπόσπαστο μέρος απόφασης.  8. Αναθέτει στον Πρόεδρό του να διαβιβάσει την παρούσα απόφαση και το ψήφισμα με τις παρατηρήσεις του στην Επιτροπή, το Συμβούλιο, το Δικαστήριο των Ευρωπαϊκών Κοινοτήτων, το Ελεγκτικό Συνέδριο και την Ευρωπαϊκή Τράπεζα Επενδύσεων και να μεριμνήσει για  τη δημοσίευσή τους στην Επίσημη Εφημερίδα των Ευρωπαϊκών Κοινοτήτων (σειρά L).  Ο Γενικός Γραμματέας Enrico VINCI  Ο Πρόεδρος Dr. Egon KLEPSCH  (1) ΕΕ αριθ. C 324 της 13. 12. 1991, σ. 1.  (2) ΕΕ αριθ. C 125 της 18. 5. 1992, σ. 151.  (3) ΕΕ αριθ. L 185 της 15. 7. 1988, σ. 29.   ΨΗΦΙΣΜΑ που περιλαμβάνει τις παρατηρήσεις που αποτελούν αναπόσπαστο μέρος της αποφάσεως με την οποία χορηγείται απαλλαγή στην Επιτροπή για την εκτέλεση του προϋπολογισμού των Ευρωπαϊκών Κοινοτήτων για το οικονομικό έτος 1990  ΤΟ ΕΥΡΩΠΑΪΚΟ  ΚΟΙΝΟΒΟΥΛΙΟ,  - έχοντας υπόψη το άρθρο 206 β της συνθήκης για την ίδρυση της Ευρωπαϊκής Οικονομικής Κοινότητας,  - έχοντας υπόψη το άρθρο 89 του δημοσιονομικού κανονισμού της 13ης Μαρτίου 1990, σύμφωνα με το οποίο κάθε όργανο της Κοινότητας υποχρεούται να λάβει όλα τα προσήκοντα μέτρα για να δώσει συνέχεια στις παρατηρήσεις που περιέχονται στις αποφάσεις περί  απαλλαγής,  - επισημαίνοντας ότι, σύμφωνα με το ίδιο άρθρο, τα όργανα υποχρεούνται, εφόσον τους το ζητήσει το Ευρωπαϊκό Κοινοβούλιο, να υποβάλουν έκθεση για τα μέτρα που έλαβαν σε συνέχεια των παρατηρήσεων αυτών, ιδίως δε για τις οδηγίες που απηύθυναν σε εκείνες  από τις υπηρεσίες τους που συμμετέχουν στην εκτέλεση του προϋπολογισμού,  - έχοντας υπόψη τη σύσταση του Συμβουλίου της 16ης Μαρτίου 1992 (C3-0104/92),  - έχοντας υπόψη την έκθεση της Επιτροπής Ελέγχου του Προϋπολογισμού και τα λοιπά έγγραφα που μνημονεύονται στην απόφαση περί απαλλαγής (Α3-0109/92),  Θεσμικά θέματα 1. Επικροτεί την απόφαση του Ευρωπαϊκού Κοινοβουλίου του Μάαστριχτ περί χορηγήσεως στο Ελεγκτικό Συνέδριο του καθεστώτος οργάνου των Ευρωπαϊκών Κοινοτήτων, λαμβάνοντας υπόψη την αυξανόμενη σημασία που αποδίδεται στο δημόσιο έλεγχο των οικονομικών της  Κοινότητας.  2. Καλεί το Ελεγκτικό Συνέδριο να διαβουλεύεται με το Κοινοβούλιο κατά την κατάρτιση των ετησίων προγραμμάτων της εργασίας, προκειμένου να μπορέσουν τα δύο αυτά όργανα να ανταποκριθούν κατά τον καλύτερο δυνατό τρόπο στα αλληλοσυμπληρούμενα καθήκοντά  τους.  3. Επιμένει όπως σύμφωνα με το άρθρο 87 παράγραφος 1 του δημοσιονομικού κανονισμού η Επιτροπή περιέχει στο Ελεγκτικό Συνέδριο πρόσβαση σε όλα τα δεδομένα που έχουν συγκεντρωθεί και αποθηκευθεί στο μηχανογραφημένο λογιστικό σύστημα (SINCOM), καθιστώντας  δυνατή την εκ μέρους του Ελεγκτικού Συνεδρίου και του Κοινοβουλίου καλύτερη εκτίμηση της ποιότητας των δημοσιονομικών ελέγχων εντός του οργάνου.  4. Καλεί την Ευρωπαϊκή Τράπεζα Επενδύσεων, το Ελεγκτικό Συνέδριο και την Επιτροπή όπως κατόπιν διαβουλεύσεων με το Ευρωπαϊκό Συμβούλιο συνάψουν περιεκτική συμφωνία, η οποία θα παρέχει στο Ελεγκτικό Συνέδριο την εξουσία ελέγχου όλων των δραστηριοτήτων  της ΕΤΕ, που αφορούν δαπάνες ή εγγυήσεις στα πλαίσια του κοινοτικού προϋπολογισμού κατά την έκταση που απαιτείται ώστε να δύναται το Κοινοβούλιο να ασκεί αποτελεσματικά το ρόλο του ως αρχής αρμόδιας για τον προϋπολογισμό και την απαλλαγή.  5. Αναθέτει στην Επιτροπή Ελέγχου του Προϋπολογισμού να εκτιμήσει στα πλαίσια των διαπραγματεύσεων σχετικά με τη μελλοντική χρηματοδότηση της Κοινότητας της αποτελεσματικότητα του άρθρου 11 της διοργανικής συμφωνίας όσον αφορά πιστώσεις που προβλέπονται  στις δημοσιονομικές προοπτικές για πολυετή προγράμματα οι οποίες δεν μπορούν να χρησιμοποιηθούν πλήρως κατά τη διάρκεια ενός ορισμένου έτους.  Δημοσιονομικός έλεγχος και διαχείριση 6. Δηλώνει ότι "δεν θα επιτρέπεται η ανάληψη υποχρέωσης ή πληρωμή δαπάνης πέραν των πιστώσεων που διατίθενται σύμφωνα με το σχετικό κονδύλιο του προϋπολογισμού για το οικονομικό έτος κατά το οποίο επιτρέπεται η δαπάνη. Η διαθεσιμότητα των πιστώσεων θα  εκτιμάται σε σχέση με τις πιστώσεις του οικονομικού έτους. Εάν ο δημοσιονομικός ελεγκτής διαπιστώσει ότι δεν υφίστανται διαθέσιμες πιστώσεις, υποχρεούται να αρνηθεί την έγκρισή του. Η ανώτερη αρχή δεν δύναται να αναιρέσει την εν λόγω άρνηση".  7. Σημειώνει με ανησυχία ότι ο δημοσιονομικός ελεγκτής της Επιτροπής ενέκρινε σε ορισμένες περιπτώσεις και με ορισμένη βάση πράξεις κατά παράβαση του δημοσιονομικού κανονισμού.  8. Επιμένει όπως στο εξής η Επιτροπή τηρεί την κατανομή των ευθυνών που θεσπίζει ο δημοσιονομικός κανονισμός, σύμφωνα με τον οποίο ο δημοσιονομικός ελεγκτής υποχρεούται να αρνηθεί έγκριση σχετικά με οποιαδήποτε πράξη η οποία δεν συμμορφούται προς το  δημοσιονομικό κανονισμό, ενώ η ανώτερη αρχή του οργάνου αναιρεί τις αρνήσεις αυτές, όταν το θεωρεί πρόσφορο.  9. Συνιστά όπως για όλα τα όργανα η απόφαση περί διορισμού του δημοσιονομικού ελεγκτή πραγματοποιείται σύμφωνα με το πρότυπο που ενέκρινε των Δικαστήριο των Ευρωπαϊκών Κοινοτήτων και το Ευρωπαϊκό Κοινοβούλιο, το οποίο ορίζει τις αρμοδιότητες του  δημοσιονομικού ελεγκτή αποφεύγοντας ενδεχόμενες αμφιβολίες ως προς τον ρόλο του.  10. Ζητεί όπως στο μέλλον η ανεξαρτησία του δημοσιονομικού ελεγκτή αντικατοπτρίζεται σε μια διαδικασία, σύμφωνα με την οποία ο εν λόγω ελεγκτής είναι αποκλειστικά αρμόδιος να απαντά σε παρατηρήσεις του Ελεγκτικού Συνεδρίου που αφορούν ειδικά θέματα του  δημοσιονομικού ελέγχου.  11. Επιμένει εκ νέου ότι υπάρχει ανάγκη να τηρούνται οι διατάξεις του δημοσιονομικού κανονισμού σχετικά με τη σαφή διάκριση του ρόλου του διατάκτη, του δημοσιονομικού ελεγκτή και του υπόλογου.  12. Ζητεί από τα κοινοτικά όργανα, όπως χάριν της ικανοποιητικής δημοσιονομικής διαχείρισης εξασφαλίσουν την πρόσφορη κινητικότητα των διατακτών.  13. Επιμένει ότι είναι ανάγκη τα κοινοτικά όργανα και οι υπηρσίες που ασχολούνται με την εκπόνηση, την εφαρμογή και τον έλεγχο του προϋπολογισμού να προσλαμβάνουν το προσωπικό που διαθέτει τα κατάλληλα προσόντα σε διεθνώς αναγνωρισμένο επίπεδο στον  τομέα των οικονομικών, του ελέγχου και της λογιστικής καθώς και τη σχετική επαγγελματική πείρα.  14. Επικροτεί το γεγονός ότι ευρίσκεται καθ' οδόν η διαδικασία προσλήψεως οικονομικού δημοσιονομικού ελεγκτή για τα ευρωπαϊκά σχολεία.  15. Σημειώνει ότι το σύστημα της Επιτροπής όσον αφορά τη συνέχεια που δίδεται στις παρατηρήσεις των εποπτικών οργάνων δεν είναι ικανοποιητικό, και καλεί την Επιτροπή να διορθώσει επειγόντως τις ατέλειες που επεσήμανε το Ελεγκτικό Συνέδριο.  Ίδιοι πόροι 16. Υπενθυμίζει εκ νέου το στόχο της δημοσιονομικής αυτονομίας της Κοινότητας που θεσπίστηκε το 1970.  17. Σημειώνει, αφενός, ότι με το χρόνο οι κανόνες σχετικά με τους ίδιους πόρους καταργούν σταδιακά την έννοια της δημοσιονομικής αυτονομίας της Κοινότητας, αφετέρου δε, ότι οι αποφάσεις του 1988 που θεωρήθηκαν ως προσωρινή λύση μέχρι της θεσπίσεως ενός  οριστικού συστήματος το 1993 ενίσχυσαν την τάση αυτή.  18. Ζητεί από την Επιτροπή να διαχειρίζεται τα συστήματα των παραδοσιακών ιδίων πόρων και αυτών που προέρχονται από το φόρο προστιθέμενης αξίας και το ακαθάριστο εθνικό προϊόν κατά τρόπο που θα αποφεύγει την de facto επανεθνικοποίησή τους, επιμένοντας  ότι η εφαρμογή τους πρέπει να συμμορφούται προς το πνεύμα και το γράμμα των κανόνων, εξασφαλίζοντας ότι οι πόροι αυτοί θα υπολογίζονται και θα εισπράττονται με εναρμονισμένες μεθόδους.  19. Ζητεί από την Επιτροπή να λάβει μέτρα βάσει των συστάσεων που διατυπώθηκαν σχετικά από το Ελεγκτικό Συνέδριο στα πλαίσια της ετήσιας εκθέσεώς του για το 1990.  20. Ζητεί από την Επιτροπή να εξασφαλίσει το συντονισμό των πρακτικών των κρατών μελών σχετικά με την εφαρμογή των κοινοτικών κανόνων που διέπουν τα συστήματα εξαιρέσεως από δασμολογικά τέλη, προκειμένου να αποφευχθεί στρέβλωση του ανταγωνισμού, η οποία  θα μπορούσε να συμβάλει περισσότερο στις ανισότητες που υφίστανται κατά την είσπραξη των κοινοτικών εσόδων.  21. Ζητεί επίσης από την Επιτροπή να εφαρμόσει σε επίπεδο δημοσιονομικής διαχείρισης τους κανόνες που αφορούν την εγγραφή των πλεονασμάτων κατά τρόπο πολιτικά ουδέτερο.  22. Αναθέτει στην Επιτροπή ελέγχου του προϋπολογισμού να προβεί σε μια ολοκληρωμένη εκτίμηση της δημοσιονομικής αυτονομίας της Κοινότητας βάσει κυρίως των διαφόρων εκθέσεων που πρέπει να υποβάλει η Επιτροπή σχετικά με τη λειτουργία του συστήματος ιδίων  πόρων.  23. Καλεί την Επιτροπή να λάβει όλα τα ενδεδειγμένα μέτρα προκειμένου να αποκατασταθεί η δημοσιονομική αυτονομία της Κοινότητας, και να υποβάλει σχετική έκθεση στο Ευρωπαϊκό Κοινοβούλιο πριν από τις 30 Νοεμβρίου 1992.  ΕΓΤΠΕ - τμήμα Εγγυήσεων Δημοσιονομική πειθαρχία στο δημοσιονομικό τομέα 24. Σημειώνει ότι η υποχρέωση δημοσιονομικής πειθαρχίας, που καθιερώθηκε ως βασικό στοιχείο των μεταρρυθμίσεων του 1988 δεν έχει ακόμα εκπληρωθεί πλήρως.  25. Υπενθυμίζει εκ νέου την αυστηρή υποχρέωση που επιβάλει στην Επιτροπή το άρθρο 6 της απόφασης του Συμβουλίου περί δημοσιονομικής πειθαρχίας, όπως λαμβάνει μέτρα για τον περιορισμό των δαπανών του τμήματος εγγυήσεων όχι μόνο στο γενικό επίπεδο, αλλά  πρώτον και κυριότερον στο επίπεδο κάθε κεφαλαίου, δηλαδή να ασχολείται εγκαίρως με τη διαχείριση των αγορών παρά απλώς με δημοσιονομικούς χειρισμούς.  26. Τονίζει επιπλέον ότι η απαίτηση της καλής δημοσιονομικής διαχείρισης σύμφωνα με το άρθρο 2 του δημοσιονομικού κανονισμού που τέθηκε σε ισχύ τον Μάρτιο του 1990 καθιστά αμφισβητήσιμη τη νομιμότητα των αποφάσεων που αυξάνουν τις δαπάνες σε ορισμένες  αγορές.  27. Σημειώνει ειδικότερα τις ελλείψεις του συστήματος της έγκαιρης προειδοποίησης για τη γεωργία που αντικατοπτρίζεται στις αυξανόμενες διαφορές μεταξύ προβλέψεων και πραγματικών δαπανών στο τμήμα εγγυήσεων του ΕΓΤΠΕ.  28. Ζητεί από την Επιτροπή να αναλάβει επείγοντα μέτρα προκειμένου να βελτιωθεί η ποιότητα των προβλέψεων της Επιτροπής και των κρατών μελών στον τομέα αυτό, ώστε να βελτιωθεί η λειτουργία του συστήματος έγκαιρης προειδοποίησης στον τομέα της γεωργίας.   29. Αναμένει από την Επιτροπή την αυστηρή τήρηση των υποχρεώσεών της που απορρέουν από το άρθρο 6 της απόφασης για τη δημοσιονομική πειθαρχία, το οποίο ορίζει ρητά ότι η Επιτροπή οφείλει να χρησιμοποιεί τα διαχειριστικά μέσα που διαθέτει για να  επανορθώσει ενδεχόμενη κατάσταση κατά την οποία ο ρυθμός εξέλιξης των δαπανών σε συγκεκριμένο κεφάλαιο του ΕΓΤΠΕ - τμήμα Εγγυήσεων, υπερβαίνει τον αναμενόμενο ή υπάρχει κίνδυνος να τον υπερβεί- τονίζει δε ότι οι διατάξεις του άρθρου αυτού δεν εξαρτούν  τις ενέργειες της Επιτροπής από το πόσο πιθανή θεωρεί η ίδια, τη στιγμή εκείνη, την υπέρβαση της γεωργικής κατευθυντήριας γραμμής.  30. Ζητεί επίσης από την Επιτροπή να υποβάλει προτάσεις με στόχο να συμπίπτουν το οικονομικό και το γεωργικό έτος.  31. Αναθέτει στην Επιτροπή Προϋπολογισμών να εκτιμήσει στα πλαίσια των συζητήσεων για τη μελλοντική χρηματοδότηση της Κοινότητας τη λειτουργία του συστήματος έγκαιρης προειδοποίησης.  Διαχείριση στον τομέα του βοείου κρέατος 32. Σημειώνει ότι η υπέρβαση των δαπανών στον τομέα του βοείου κρέατος κατά τα έτη 1990 και 1991 αντιστοιχεί στο 30 % και 84 % αντιστοίχως των αρχικών πιστώσεων.  33. Σημειώνει επίσης ότι οι υπερβάσεις δαπανών στον τομέα του βοείου κρέατος, τις οποίες η Επιτροπή αποδίδει κατά κύριο λόγο σε συγκυριακούς παράγοντες και δη στην επιδημία της σπογγοειδούς εγκεφαλοπάθειας των βοοειδών, ήταν προβλεπτές πολύ πριν από την  περάτωση της διαδικασίας του προϋπολογισμού για το 1991.  34. Εκφράζει ως εκ τούτου την απογοήτευσή του για το γεγονός ότι η Επιτροπή δεν ενημέρωσε την αρμόδια επί του προϋπολογισμού αρχή με την ευκαιρία της διαδικασίας του προϋπολογιμού, για την πιθανή δημοσιονομική επίπτωση που θα είχαν το 1991 οι εξελίξεις  στο τομέα του βοείου κρέατος.  35. Επισημαίνεται ότι, δυστυχώς, οι πληροφορίες που παρασχέθηκαν στο Κοινοβούλιο σχετικά με τη διαχείριση του τομέα του βοείου κρέατος από το 1990 και εντεύθεν δεν ήταν πάντοτε αρκετά πλήρεις και σαφείς, ιδίως όσον αφορά τα μέτρα που λάμβανε ή πρότεινε  η Επιτροπή κατ' εφαρμογή της δημοσιονομικής πειθαρχίας.  36. Καλεί την Επιτροπή να εξασφαλίσει ότι οι εκθέσεις που εκπονούνται στο πλαίσιο του συστήματος έγκαιρης προειδοποίησης θα παρέχουν πληροφορίες για τη διαχείριση των διαφόρων τομέων όποτε οι δαπάνες υπερβαίνουν ή υπάρχει κίνδυνος να υπερβούν τις  προβλέψεις, κατά τρόπο συνοπτικό, αλλά συγχρόνως ολοκληρωμένο.  37. Σημειώνει ότι τα μέτρα που έλαβε η Επιτροπή το 1990 για την επανόρθωση της καταστάσεως στον τομέα του βοείου κρέατος είχαν ως αποτέλεσμα την αύξηση των δαπανών- επισημαίνει επίσης ότι το κύριο μέτρο που προτάθηκε από την Επιτροπή το 1991, δηλαδή η  κατάργηση του συστήματος παρέμβασης με "δίχτυ ασφαλείας", θα μπορούσε να έχει αποφέρει σημαντική εξοικονόμιση, αλλά τροποποιήθηκε από το Κοινοβούλιο και το Συμβούλιο κατά τρόπο ώστε να επιτρέπει μόνο σχετικά μικρή εξοικονόμιση.  38. Δεν έχει μέχρι τούδε πεισθεί ότι η Επιτροπή έκανε στη συνέχεια επαρκή χρήση των εξουσιών που εξακολουθούσε να διαθέτει με στόχο τη διόρθωση της κατάστασης, όπως απαιτεί το άρθρο 6 της απόφασης του Συμβουλίου περί δημοσιονομικής πειθαρχίας.  39. Ζητεί από την Επιτροπή να εκτιμά στο εξής ex post πραγματικές επιπτώσεις για τον προϋπολογισμό και τη σχέση κόστους-αποτελεσματικότητας των μέτρων διαχείρισης που λαμβάνονται κατά την εφαρμογή της δημοσιονομικής πειθαρχίας.  40. Καλεί επίσης την Επιτροπή να προβεί σε ανάλυση, για τον τομέα αυτό ή κάθε άλλον σχετικό τομέα, της σχέσης κόστους-απόδοσης την οποία εμφανίζουν οι στρατηγικές της για την καταπολέμιση της εκδήλωσης ασθενειών των κτηνοτροφικών ζώων.  Διαρθρωτικά ταμεία 41. Τονίζει ότι η αποτελεσματικότητα των ουσιαστικών αυξήσεων της χρηματοδότησης από τα διαρθρωτικά ταμεία από το έτος 1988 καθώς και για το μέλλον εξαρτάται από την εφαρμογή της κοινοτικής αρχής της προσθετικότητας άνευ της οποίας η χρηματοδότηση αυτή  δεν αποτελεί παρά έναν επαχθή και περιττό τρόπο για την πραγματοποίηση φορολογικών μεταφορών.  42. Ζητεί από την Επιτροπή να συνεχίσει τις παρούσες προσπάθειές της προκειμένου να αξιολογήσει την εφαρμογή της εν λόγω αρχής.  43. Επιμένει όπως η Επιτροπή προσθέσει στα σχετικά κείμενα ένα σαφή, πλήρη, επαληθεύσιμο και δεσμευτικό ορισμό της προσθετικότητας.  44. Φρονεί ότι η εκ των προτέρων και εκ των υστέρων αξιολόγηση, επί τη βάσει των εκάστοτε συγκεκριμένων στόχων, πρέπει να αποτελεί βασικό στοιχείο της νέας, βασισμένης στα επί μέρους προγράμματα, προσέγγισης της αναμόρφωσης των διαρθρωτικών ταμείων.  45. Ζητεί από την Επιτροπή να εξασφαλίσει ότι οι εθνικοί έλεγχοι όσον αφορά τα μέτρα που χρηματοδοτούνται από τα διαρθρωτικά ταμεία διεξάγονται σύμφωνα με εναρμονισμένες διαδικασίες και ότι τα μέτρα αυτά ενισχύονται από ένα ελάχιστο ποσό  δειγματοληπτικών ελέγχων της Κοινότητας που θα καθορισθούν στα πλαίσια των ρυθμιστικών κειμένων.  46. Ζητεί επίσης από την Επιτροπή να διενεργήσει χωρίς καθυστέρηση μία εκ των υστέρων εκτίμηση όχι μόνον όσον αφορά τα κοινοτικά πλαίσια στήριξης, αλλά και τα δομικά προγράμματα βάσει πρόσφορων και εναρμονισμένων εθνικών δεδομένων και των ήδη  θεσπισθέντων μακροοικονομικών δεικτών- η εκτίμηση αυτή θα πρέπει να λαμβάνει υπόψη και τη συνδυασμένη επίδραση, στην παραγωγική δομή και την απασχόληση, των διαρθρωτικών ταμείων και των άλλων χρηματοδοτικών μέσων, καθώς και της νομοθεσίας και των  προτεραιοτήτων που αφορούν το περιβάλλον.  Αναπτυξιακή βοήθεια 47. Επιμένει ότι η έκταση της ενίσχυσης για τις αναπτυσσόμενες χώρες, της οποίας η χρησιμότητα έχει αποδειχθεί, δεν επιτρέπεται να περιορισθεί στην αυξανόμενη βοήθεια υπέρ των χωρών της Κεντρικής και Ανατολικής Ευρώπης.  48. Αναγνωρίζει το θετικό έργο που επιτέλεσε η συγχρηματοδότηση μη κυβερνητικών οργανισμών, το οποίο αναγνωρίζει το ίδιο το Ελεγκτικό Συνέδριο.  49. Ζητεί από την Επιτροπή να εφαρμόσει αυστηρά τα κριτήρια επιλεξιμότητας και τους κανόνες διαχειρίσεως και λογιστικής που αποτελούν ρητή προϋπόθεση για τη λήψη αναπτυξιακών κεφαλαίων της Κοινότητας εκ μέρους των εν λόγω οργανισμών.  50. Συνιστά, όπως η Επιτροπή βελτιώσει το σύστημα κοινής χρηματοδότησης με την κατάρτιση προγράμματος σχεδίων εντός πολυετούς πλαισίου για τους μη κυβερνητικούς οργανισμούς που επιδεικνύουν διαχειριστική ικανότητα και αποτελεσματικότητα όσον αφορά την  εκτέλεση των προγραμμάτων, εξασφαλίζοντας συγχρόνως ότι το σύστημα παραμένει ανοικτό σε νέες προσχωρήσεις.  Βοήθεια στην Κεντρική και Ανατολική Ευρώπη 51. Τονίζει την ταχεία αύξηση της ενίσχυσης προς τις χώρες της Κεντρικής και Ανατολικής Ευρώπης, τις εξαιρετικά ρευστές περιστάσεις υπό τις οποίες παρέχεται η βοήθεια αυτή και τη συνεχιζόμενη αβεβαιότητα όσον αφορά την αποτελεσματικότητα και την  καταλληλότητα μέρους της εν λόγω βοήθειας.  52. Σημειώνει ότι πάνω από το ήμισυ των πιστώσεων πληρωμών που δόθηκαν στο πρόγραμμα Phare δεν είχαν χρησιμοποιηθεί κατά το τέλος του έτους, όχι μόνο κατά το πρώτο έτος αλλά και κατά το 1991, πράγμα που σημαίνει ότι υπάρχουν σοβαρά προβλήματα κατά τον  προγραμματισμό της βοήθειας.  53. Ζητεί από την Επιτροπή:  α) να προγραμματίσει τη βοήθεια προς τις χώρες της Κεντρικής και Ανατολικής Ευρώπης βάσει διεξοδικών αναλύσεων των αναγκών και να λάβει μέτρα για να εξασφαλισθεί ότι η βοήθεια χρησιμοποιείται όπως έχει προβλεφθεί (π.χ. με ρήτρες που απαγορεύουν την  επανεξαγωγή των παρεχομένων ενισχύσεων)- β) να καθορίσει σαφέστερα ρόλους της Επιτροπής και των αντιπροσωπειών της σχετικά με τον έλεγχο της χρησιμοποιήσεως της βοήθειας προς τις χώρες αυτές- γ) να καθορίσει λογικό κατώτατο όριο όσον αφορά τον αριθμό των ελέγχων που διενεργούνται εκ μέρους της ή για λογαριασμό της.  54. Ζητεί επίσης από την Επιτροπή να λάβει μέτρα για να αυξήσει την αποτελεσματικότητα της βοήθειας προς τις χώρες της Κεντρικής και Ανατολικής Ευρώπης και ειδικότερα:  α) να συντονίσει την εργασία της αρμόδιας ομάδας εμπειρογνωμόνων για την πρόταση τρόπων βελτίωσης της διαχειρίσεως του προγράμματος- β) να εντείνει τις προσπάθειές της για το συντονισμό της χρηματοδοτικής βοήθειας, είτε ενσωματώνοντας όλα τα μέσα ενίσχυσης στα πλαίσια πολυετών προγραμμάτων, είτε καθιερώνοντας μια διαδικασία σύμφωνα με τη οποία η Επιτροπή θα υποχρεούται να υποβάλει  γνωμοδότηση σχετικά με όλα τα μέτρα ενισχύσεως της Κοινότητας και της ομάδας των εικοσιτεσσάρων (ΟΟΣΑ)- γ) να υποβάλει ετήσιες εκθέσεις για την αξιολόγηση της αποτελεσματικότητας της ενίσχυσης προς τις χώρες αυτές.  55. Επιμένει όπως η Επιτροπή εξασφαλίσει τη σύσταση αντιστοίχων ταμείων εκ μέρους των ληπτριών χωρών σύμφωνα με την κοινοτική νομοθεσία, όπως οι κανόνες που διέπουν τα ταμεία αυτά είναι σαφείς και όπως η Επιτροπή ελέγχει τη χρήση των ταμείων αυτών.  56. Αναθέτει στην επιτροπή ελέγχου του προϋπολογισμού να εξακολουθήσει να παρακολουθεί στενά τη διαχείριση της βοήθειας προς την Κεντρική και Ανατολική Ευρώπη.  57. Θεωρεί αναγκαίο η βοήθεια αυτή να ελέγχεται επίσης από τα κοινοβούλια των δικαιούχων χωρών.  58. Σημειώνει ότι μέχρι τώρα η ευθύνη της Κοινότητας όσον αφορά εγγυήσεις για δάνεια προς την Κεντρική και Ανατολική Ευρώπη καλύπτεται μόνο από μια εγγραφή "p.m." στον προϋπολογισμό.  59. Χάριν της καλής δημοσιονομικής διαχείρισης επιμένει όπως τα μελλοντικά μεσοπρόθεσμα χρηματοδοτικά προγράμματα της Κοινότητας και οι ετήσιοι προϋπολογισμοί προβλέπουν ένα αποθεματικό για την κάλυψη της εν λόγω αυξανόμενης ευθύνης το οποίο πρέπει να  υπολογιστεί βάσει αυστηρής ανάλυσης των συνεπαγομένων κινδύνων.  Διοικητικές δαπάνες 60. Σημειώνει ότι το εξωτερικό προσωπικό αντιστοιχεί στο 30 % του συνολικού προσωπικού Επιτροπής και στο 40 % του συνόλου του προσωπικού διαμορφώσεως της κοινοτικής πολιτικής, ότι το προσωπικό αυτό συγκεντρώνεται έντονα σε ορισμένους τομείς της  κοινοτικής πολιτικής που έχουν ιδιαίτερο ενδιαφέρον για το Κοινοβούλιο και ότι σε ορισμένους τομείς το προσωπικό αυτό υπερβαίνει το βάσει του καταστατικού απασχολούμενο προσωπικό.  61. Σημειώνει ότι η εκ μέρους της Επιτροπής διαχείριση του εξωτερικού προσωπικού, των σχετικών πιστώσεων καθώς ακόμα και των πληροφοριών περί του εν λόγω προσωπικού είναι λίαν ελλιπείς.  62. Θεωρεί ότι η παρούσα κατάσταση θέτει σε κίνδυνο το καθεστώς των υπαλλήλων της Ευρωπαϊκής Κοινότητας και μαζί με αυτό την κατάλληλη ανάπτυξη, εφαρμογή και τον έλεγχο της πολιτικής της Κοινότητας και ότι η κατάσταση αυτή ενδέχεται στην πράξη να  υπονομεύσει επίσης τις εξουσίες του Ευρωπαϊκού Κοινοβουλίου.  63. Επιμένει, επομένως, όπως η Επιτροπή λάβει αμέσως μέτρα για να αποκαταστήσει την ισορροπία στα πλαίσια της πολιτικής του προσωπικού βάσει των κατωτέρω βασικών αρχών:  α) ότι πρέπει να διατηρηθεί η ανεξαρτησία, η ικανότητα και η μονιμότητα των κοινοτικών υπαλλήλων- β) ότι καθήκοντα που σχετίζονται με την αύξηση της κοινωνικής και της κοινοτικής εξουσίας πρέπει να εκτελούνται μόνο από το βάσει του καταστατικού απασχολούμενο προσωπικό.  64. Ζητεί από την Επιτροπή να προτείνει μια παρουσίαση στα πλαίσια του προϋπολογισμού όλων των πιστώσεων σχετικά με το προσωπικό, η οποία θα προορίζεται να συνδυάσει την ανάγκη ελαστικότητας της Επιτροπής κατά τη διαχείριση των ανθρωπίνων πόρων με την  επιτακτική ανάγκη της τηρήσεως του δημοσιονομικού κανονισμού, με την ενιαία διαχείριση όλων των διοικητικών πιστώσεων και τη διαφάνεια κατά την κατανομή των πόρων.  65. Επιμένει να καθορισθούν ετήσια ανώτατα όρια όσον αφορά τις διοικητικές δαπάνες υπό το φως αυστηρών αναλύσεων και προγραμματισμού των αναγκών όλων των οργάνων.  Ο αγώνας κατά της απάτης 66. Επιμένει εκ νέου ότι οι πόροι που έχουν διατεθεί για τον αγώνα κατά της απάτης στα πλαίσια του κοινοτικού προϋπολογισμού πρέπει να συγκεντρωθούν στις περιοχές που είναι περισσότερο γνωστές για την άσκηση καταχρήσεων, όπως έχει διαπιστωθεί βάσει  συστηματικής και συνεχούς αναλύσεως του κινδύνου.  67. Δεν έχει πεισθεί ότι η Επιτροπή παρέχει πάντοτε την πλήρη της υποστήριξη σε ανώτατα επίπεδα για τον αγώνα κατά της απάτης, ειδικότερα στις περισσότερο ευαίσθητες περιπτώσεις και επιμένει όπως η Επιτροπή παράσχει στο εξής την υποστήριξη αυτή.  68. Ζητεί να καθορισθούν οι εξουσίες της UCLAF κατά τρόπο που θα μεγιστοποιεί το ρόλο, την επιβολή και την αυτονομία της.  69. Σκοπεύει να ασκήσει πλήρως τις νέες εξουσίες δημοσιονομικού ελέγχου και ενημέρωσης που παρέχει στο Κοινοβούλιο η Συνθήκη της Ευρωπαϊκής Ένωσης και αναμένει στο μέλλον στενότερη συνεργασία με την UCLAF στον τομέα αυτό.  70. Ζητεί από την Επιτροπή να αφιερώνει στο μέλλον τμήματα των ετησίων εκθέσεών της σχετικά με τις ενέργειες κατά των απατών όσον αφορά τη χρήση των πιστώσεων του προϋπολογισμού καθώς και στις διευθετήσεις σχετικά με το προσωπικό της UCLAF. Ζητεί επίσης  όπως στις στατιστικές που δημοσιεύει η Επιτροπή σχετικά με τις απάτες και τις ανωμαλίες αναφέρονται τα ποσοστά αποκατάστασης των ζημιών όχι μόνο συνολικά αλλά και ανά τομέα.  Ροή πληροφοριών προς την αρμόδια για την απαλλαγή αρχή 71. Ζητεί από την Επιτροπή να επανοργανώσει χωρίς καθυστέρηση το σύστημα της λογιστικής ενημέρωσης κατά τρόπο ώστε να μπορούν να διαπιστώνονται ταχέως και να ελέγχονται περαιτέρω μη οριστικές πράξεις και παρέχονται περισσότερο ακριβείς πληροφορίες  σχετικά με την εφαρμογή των κοινοτικών πολιτικών.  72. Καλεί το Ελεγκτικό Συνέδριο να υποβάλει έκθεση με την οποία να αξιολογείται η χρησιμοποίηση και διαχείριση των αντιπροσωπειών της Επιτροπής σε τρίτες χώρες.  73. Ζητεί επίσης από την Επιτροπή να υποβάλει κάθε έτος έκθεση δραστηριοτήτων σχετικά με τη χρήση των πιστώσεων σύμφωνα με κάθε κονδύλιο του επιχειρησιακού τμήματος του προϋπολογισμού.  74. Καλεί την Επιτροπή να υποβάλει, μέχρι τις 15 Φεβρουαρίου 1993 το αργότερο, έκθεση στο Ευρωπαϊκό Κοινοβούλιο σχετικά με τα κριτήρια βάσει των οποίων αποφασίζεται πότε, και σε ποια έκταση, η εκτέλεση των κοινοτικών πολιτικών μπορεί να ανατεθεί σε  εξωτερικούς φορείς, καθώς και σχετικά με τους ελέγχους που διεξάγει ως προς την ποιότητα των υπηρεσιών των φορέων αυτών.


Σημαντική ανακοίνωση νομικού περιεχομένου

|

52007BP0118(02)

2. Απόφαση του Ευρωπαϊκού Κοινοβουλίου της 24ης Απριλίου 2007 σχετικά με το κλείσιμο των λογαριασμών του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2005 (C6-0392/2006 - 2006/2159(DEC))

Επίσημη Εφημερίδα αριθ. 074 E της 20/03/2008 σ. 0215 - 0217

		2.Απόφαση του Ευρωπαϊκού Κοινοβουλίου της 24ης Απριλίου 2007 σχετικά με το κλείσιμο των λογαριασμών του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2005 (C6-0392/2006 — 2006/2159(DEC))Το Ευρωπαϊκό Κοινοβούλιο,- έχοντας υπόψη τους τελικούς ετήσιους λογαριασμούς του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2005 [1],- έχοντας υπόψη την έκθεση του Ελεγκτικού Συνεδρίου για τους τελικούς ετήσιους λογαριασμούς του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2005 συνοδευόμενη από τις απαντήσεις του Οργανισμού [2],- έχοντας υπόψη τη σύσταση του Συμβουλίου της 27ης Φεβρουαρίου 2007 (5711/2007 — C6-0080/2007),- έχοντας υπόψη τη Συνθήκη ΕΚ και συγκεκριμένα το άρθρο 276,- έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [3] και συγκεκριμένα το άρθρο 185,- έχοντας υπόψη τον κανονισμό (ΕΚ) αριθ. 2062/94 του Συμβουλίου της 18ης Ιουλίου 1994 σχετικά με την ίδρυση ευρωπαϊκού οργανισμού για την ασφάλεια και την υγεία στην εργασία [4], και ιδίως το άρθρο 14,- έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής της 19ης Νοεμβρίου 2002 για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 [5] του Συμβουλίου και συγκεκριμένα το άρθρο 94,- έχοντας υπόψη το άρθρο 71 και το Παράρτημα V του Κανονισμού του,- έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Απασχόλησης και Κοινωνικών Υποθέσεων (A6-0105/2007),1. σημειώνει ότι οι τελικοί ετήσιοι λογαριασμοί του Ευρωπαϊκού Οργανισμού για την Ασφάλεια και την Υγεία στην Εργασία για τα οικονομικά έτη 2004 και 2005 έχουν ως εξής:Πηγή: Τα στοιχεία δόθηκαν από τον Οργανισμό — Στον παρόντα πίνακα συγκεφαλαιώνονται τα στοιχεία που παρείχε ο Οργανισμός στους ετήσιους λογαριασμούς του.(1000 ευρώ) |Λογαριασμός διαχείρισης των οικονομικών ετών 2004 και 2005 || 2005 | 2004 |ΈσοδαΚοινοτικές επιχορηγήσεις | 12209 | 9542 |Λοιπές επιχορηγήσεις | 150 | 66 |Λοιπά έσοδα | 66 | 111 |Έσοδα PHARE | 340 | 121 |Σύνολο εσόδων (α) | 12765 | 9840 |ΔαπάνεςΠροσωπικό — Τίτλος Ι του προϋπολογισμού— Πληρωμές | 3435 | 3379 |— Μεταφερθείσες από έτους εις έτος πιστώσεις | 75 | 60 |Διοίκηση — Τίτλος ΙΙ του προϋπολογισμού— Πληρωμές | 1052 | 966 |— Μεταφερθείσες από έτους εις έτος πιστώσεις | 331 | 248 |Επιχειρησιακές δραστηριότητες — Τίτλος ΙΙΙ του προϋπολογισμού— Πληρωμές | 4589 | 2426 |— Μεταφερθείσες από έτους εις έτος πιστώσεις | 2213 | 2549 |Δαπάνες του PHARE— Πληρωμές | 133 | 0 |— Μεταφερθείσες από έτους εις έτος πιστώσεις | 206 | 0 |Σύνολο δαπανών (β) | 12035 | 9628 |Αποτέλεσμα του οικονομικού έτους (γ = α-β) | 730 | 212 |Πιστώσεις που μεταφέρθηκαν και ακυρώθηκαν | 404 | 887 |Έσοδα προς επαναχρησιμοποίηση από το προηγούμενο οικονομικό έτος που δεν χρησιμοποιήθηκαν | 0 | 0 |RO (PHARE II) μη χρησιμοποιηθείσες πιστώσεις | 0 | 144 |Πληρωμές έναντι υποχρέωσης που ακυρώθηκε το 2002 | 0 | 0 |Συναλλαγματικές διαφορές | 0 | 0 |Ποσό από το PHARE προς απόδοση στην Επιτροπή | 0 | - 39 |Τακτοποίηση | 24 | 3 |Αποτέλεσμα του οικονομικού έτους εκτός οικονομικών προσαρμογών (δ) | 1158 | 1208 |Μεταφερόμενο υπόλοιπο από το προηγούμενο οικονομικό έτος | - 779 | -1987 |Συσσωρευμένο αποτέλεσμα πριν από τις οικονομικές προσαρμογές (ε) | 379 | - 779 |Έσοδα του προϋπολογισμού που απομένουν προς είσπραξη | | 0 |Λοιπά έσοδα που απομένουν προς είσπραξη | | 0 |Αποκτήσεις ακινητοποιήσιμων αγαθών | 171 | 57 |Αποσβέσεις | - 161 | - 174 |Αποθέματα | 0 | - 6 |Έσοδα από τη θέση σε αχρηστία ακινητοποιήσιμων αγαθών | 0 | - 91 |Αποσβέσεις | 0 | 88 |Διάφορες δαπάνες | | - 34 |Συγκεντρωτικό αποτέλεσμα της εκτέλεσης του προϋπολογισμού 2005 προς επιστροφή στην ΕΚ | - 379 | |PHARE III — Ληφθείσα προκαταβολή | - 206 | |Δοθείσα προκαταβολή | - 314 | |Μακροπρόθεσμες απαιτήσεις | 4 | |Προσαρμογή δημοσιονομικών δαπανών | 1990 | |Προσαρμογή εισοδημάτων | - 806 | |Αντιστροφή λογιστικών εγγραφών σε δεδουλευμένη βάση | 1585 | |Καταβληθέντα ποσά μεταφορά 2004-2005 | -2453 | |Οικονομικές προσαρμογές (στ) | - 571 | - 161 |Υπόλοιπο για το οικονομικό έτος (ε+στ) | 587 | - 940 |2. εγκρίνει το κλείσιμο των λογαριασμών του Ευρωπαϊκού Οργανισμού για την Ασφάλεια και την Υγεία στην Εργασία για το οικονομικό έτος 2005·3. αναθέτει στον Πρόεδρό του να διαβιβάσει την παρούσα απόφαση στον Διευθυντή του Ευρωπαϊκού για την Ασφάλεια και την Υγεία στην Εργασία, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).[1] ΕΕ C 266 της 31.10.2006, σ. 19.[2] ΕΕ C 312 της 19.12.2006, σ. 24.[3] EE L 248 της 16.9.2002, σ. 1. Κανονισμός όπως τροποποιήθηκε με τον κανονισμό (EΚ, Ευρατόμ) αριθ. 1995/2006 (ΕΕ L 390 της 30.12.2006, σ. 1).[4] ΕΕ L 216 της 20.8.1994, σ. 1. Κανονισμός όπως τροποποιήθηκε τελευταία με τον κανονισμό (EΚ) αριθ. 1112/2005 (ΕΕ L 184 της 15.7.2005, σ. 5).[5] EE L 357 της 31.12.2002, σ. 72.--------------------------------------------------


title: 2007/614/ΕυͿατόμ: Απόφαση του Συμβουλίου, της 30ής Ιανουαρίου 2007 , σχετικά με τη σύναψη, από την Επιτροπή, της συμφωνίας μεταξύ της Ευρωπαϊκής Κοινότητας Ατομικής Ενέργειας και της κυβέρνησης της Ιαπωνίας για την από κοινού υλοποίηση των δραστηριοτήτων ευρύτερης θεώρησης στον ερευνητικό τομέα της ενέργειας σύντηξης

text:
               21.9.2007

               EL

               Επίσημη Εφημερίδα της Ευρωπαϊκής Ένωσης

               L 246/32

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 30ής Ιανουαρίου 2007
   σχετικά με τη σύναψη, από την Επιτροπή, της συμφωνίας μεταξύ της Ευρωπαϊκής Κοινότητας Ατομικής Ενέργειας και της κυβέρνησης της Ιαπωνίας για την από κοινού υλοποίηση των δραστηριοτήτων ευρύτερης θεώρησης στον ερευνητικό τομέα της ενέργειας σύντηξης
   (2007/614/Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101, δεύτερο εδάφιο,
   την πρόταση της Επιτροπής,
   Εκτιμώντας τα ακόλουθα:

               (1)

               Η Επιτροπή έχει διεξαγάγει, σύμφωνα με τις οδηγίες του Συμβουλίου της 16ης Νοεμβρίου 2000, όπως τροποποιήθηκαν με τις αποφάσεις του Συμβουλίου της 27ης Μαΐου 2002, της 26ης Νοεμβρίου 2003 και της 25ης Νοεμβρίου 2004, διαπραγματεύσεις με την κυβέρνηση της Κίνας, την κυβέρνηση της Ιαπωνίας, την κυβέρνηση της Δημοκρατίας της Ινδίας, την κυβέρνηση της Δημοκρατίας της Κορέας, την κυβέρνηση της Ρωσικής Ομοσπονδίας και την κυβέρνηση των Ηνωμένων Πολιτειών της Αμερικής επί συμφωνίας για την ίδρυση του Διεθνούς Οργανισμού Ενέργειας Σύντηξης ITER με σκοπό την από κοινού υλοποίηση του προγράμματος ITER.

               (2)

               Τα μέρη που συμμετείχαν στις διαπραγματεύσεις για τον ITER συμφώνησαν κατά την υπουργική σύνοδο που πραγματοποιήθηκε στη Μόσχα στις 28 Ιουνίου 2005, ότι ο ITER θα κατασκευαστεί στο Cadarache. Συμφώνησαν επίσης για ένα συνημμένο Κοινό Έγγραφο σχετικά με το ρόλο του φιλοξενούντος (Ευρατόμ) και του μη φιλοξενούντος μέρους (Ιαπωνία) στο πρόγραμμα ITER.

               (3)

               Σύμφωνα με το προαναφερόμενο Κοινό Έγγραφο και τις τροποποιημένες οδηγίες του Συμβουλίου, η Επιτροπή διεξήγαγε διαπραγματεύσεις με την κυβέρνηση της Ιαπωνίας επί συμφωνίας για την από κοινού υλοποίηση των δραστηριοτήτων ευρύτερης θεώρησης.

               (4)

               Στις 20 Ιουνίου 2006, σε συνάντηση στο Τόκιο, οι εκπρόσωποι της Ευρατόμ και της Ιαπωνίας ενέκριναν την τελική έκθεση των διαπραγματεύσεων σχετικά με τη συμφωνία ευρύτερης θεώρησης, η οποία επιβεβαίωσε την ολοκλήρωση της διαπραγματευτικής διαδικασίας και καταγράφει τα δευτερεύοντα έγγραφα που υπέβαλαν η Ευρατόμ και η Ιαπωνία.

               (5)

               Στις 22 Νοεμβρίου 2006, οι εκπρόσωποι της Ευρατόμ και της Ιαπωνίας υπέγραψαν κοινή δήλωση για την υλοποίηση των δραστηριοτήτων ευρύτερης θεώρησης, η οποία καθορίζει τις λεπτομέρειες για τις συνεισφορές των μερών στις δραστηριότητες ευρύτερης θεώρησης.

               (6)

               Πρέπει να εγκριθεί η σύναψη, από την Επιτροπή, της συμφωνίας μεταξύ της Ευρωπαϊκής Κοινότητας Ατομικής Ενέργειας και της κυβέρνησης της Ιαπωνίας για την από κοινού υλοποίηση των δραστηριοτήτων ευρύτερης θεώρησης στον ερευνητικό τομέα της ενέργειας σύντηξης,

         ΑΠΟΦΑΣΙΖΕΙ:
   Άρθρο μόνο
   1.   Εγκρίνεται η σύναψη, από την Επιτροπή, για την Ευρωπαϊκή Κοινότητα Ατομικής Ενέργειας και εξ ονόματος αυτής, της συμφωνίας μεταξύ της Ευρωπαϊκής Κοινότητας Ατομικής Ενέργειας και της κυβέρνησης της Ιαπωνίας για την από κοινού υλοποίηση των δραστηριοτήτων ευρύτερης θεώρησης στον ερευνητικό τομέα της ενέργειας σύντηξης.
   2.   Το κείμενο της συμφωνίας επισυνάπτεται στην παρούσα απόφαση.

      Βρυξέλλες, 30 Ιανουαρίου 2007.

            Για το Συμβούλιο

            Ο Πρόεδρος

         P. STEINBRÜCK

    ---documentbreak---

               21.9.2007

               EL

               Επίσημη Εφημερίδα της Ευρωπαϊκής Ένωσης

               L 246/34

         ΣΥΜΦΩΝΊΑ
   μεταξύ της κυβέρνησης της Ιαπωνίας και της Ευρωπαϊκής Κοινότητας Ατομικής Ενέργειας για την από κοινού υλοποίηση των δραστηριοτήτων ευρύτερης θεώρησης στον ερευνητικό τομέα της ενέργειας σύντηξης
   Η ΚΥΒΕΡΝΗΣΗ ΤΗΣ ΙΑΠΩΝΙΑΣ και Η ΕΥΡΩΠΑΪΚΗ ΚΟΙΝΟΤΗΤΑ ΑΤΟΜΙΚΗΣ ΕΝΕΡΓΕΙΑΣ (στο εξής καλούμενη «ΕΥΡΑΤΟΜ»), που στο εξής καλούνται από κοινού «τα συμβαλλόμενα μέρη»,
   ΕΧΟΝΤΑΣ ΥΠΟΨΗ τη συμφωνία συνεργασίας μεταξύ της κυβέρνησης της Ιαπωνίας και της Ευρωπαϊκής Κοινότητας Ατομικής Ενέργειας στο πεδίο της ελεγχόμενης θερμοπυρηνικής σύντηξης,
   ΕΧΟΝΤΑΣ ΥΠΟΨΗ την κοινή δήλωση των εκπροσώπων των μερών στις διαπραγματεύσεις για τον ITER, επ’ ευκαιρία της υπουργικής συνάντησης για τον ITER στη Μόσχα, στις 28 Ιουνίου 2005, και το συνημμένο σε αυτήν «Κοινό έγγραφο: οι ρόλοι του φιλοξενούντος μέρους και του μη φιλοξενούντος μέρους στο πρόγραμμα ITER» (στο εξής καλούμενο «το κοινό έγγραφο»), στο οποίο καθορίζονται οι βασικές αρχές για την υλοποίηση των δραστηριοτήτων ευρύτερης θεώρησης,
   ΕΧΟΝΤΑΣ ΥΠΟΨΗ την κοινή δήλωση των εκπροσώπων της κυβέρνησης της Ιαπωνίας και της Ευρατόμ για την από κοινού υλοποίηση των δραστηριοτήτων ευρύτερης θεώρησης που εκδόθηκε στις Βρυξέλλες, της 22ας Νοεμβρίου 2006 (στο εξής καλούμενη «η κοινή δήλωση των Βρυξελλών»),
   ΥΠΕΝΘΥΜΙΖΟΝΤΑΣ τη συμβολή των μερών στην προετοιμασία για την από κοινού υλοποίηση του προγράμματος ITER, μέσω των δραστηριοτήτων κατασκευαστικής μελέτης του ITER και της ίδρυσης του Διεθνούς Οργανισμού Ενέργειας Σύντηξης ITER,
   ΑΝΑΓΝΩΡΙΖΟΝΤΑΣ το ρόλο του Διεθνούς Οργανισμού Ατομικής Ενέργειας στο πρόγραμμα ITER και τη συνεργασία των μερών σε τομείς έρευνας και ανάπτυξης της σύντηξης στο πλαίσιο του Διεθνούς Οργανισμού Ενέργειας του Οργανισμού Οικονομικής Συνεργασίας και Ανάπτυξης,
   ΕΠΙΘΥΜΩΝΤΑΣ να υλοποιήσουν από κοινού τις δραστηριότητες ευρύτερης θεώρησης για την υποστήριξη του προγράμματος ITER και της ταχείας υλοποίησης της ενέργειας σύντηξης για ειρηνικούς σκοπούς σε χρονική κλίμακα συμβατή προς την κατασκευαστική φάση του ITER,
   ΣΥΜΦΩΝΗΣΑΝ ΤΑ ΕΞΗΣ:
   ΚΕΦΑΛΑΙΟ 1
   ΕΙΣΑΓΩΓΗ
   Άρθρο 1
   Στόχος
   Στόχος της παρούσας συμφωνίας είναι η δημιουργία ενός πλαισίου για τις ειδικές διαδικασίες και λεπτομέρειες της από κοινού υλοποίησης των δραστηριοτήτων ευρύτερης θεώρησης (στο εξής καλούμενων «δραστηριότητες ευρύτερης θεώρησης») για την υποστήριξη του προγράμματος ITER και της ταχείας υλοποίησης της ενέργειας σύντηξης για ειρηνικούς σκοπούς σύμφωνα με το Κοινό Έγγραφο.
   Άρθρο 2
   Γενική περιγραφή των δραστηριοτήτων ευρύτερης θεώρησης
   1.   Οι δραστηριότητες ευρύτερης θεώρησης περιλαμβάνουν τα ακόλουθα τρία έργα:

               α)

               το έργο των δραστηριοτήτων τεχνολογικής επικύρωσης και κατασκευαστικής μελέτης για τη διεθνή εγκατάσταση ακτινοβόλησης υλικών σύντηξης (στο εξής καλούμενων «IFMIF/EVEDA»)·

               β)

               το έργο που αφορά το Διεθνές Ερευνητικό Κέντρο Ενέργειας Σύντηξης (στο εξής καλούμενο «IFERC»), και

               γ)

               το έργο του προγράμματος δορυφορικού Tokamak.

         2.   Σύμφωνα με το Κοινό Έγγραφο και βάσει της κοινής δήλωσης των Βρυξελλών, οι δραστηριότητες ευρύτερης θεώρησης θα υλοποιηθούν σε χρονική κλίμακα συμβατή προς την κατασκευαστική φάση του ITER.
   3.   Οι γενικές αρχές που διέπουν τις δραστηριότητες ευρύτερης θεώρησης καθορίζονται στην παρούσα συμφωνία. Οι αρχές που προσιδιάζουν σε κάθε έργο των δραστηριοτήτων ευρύτερης θεώρησης καθορίζονται στα παραρτήματα I, II και III, τα οποία αποτελούν αναπόσπαστο μέρος της παρούσας συμφωνίας.
   ΚΕΦΑΛΑΙΟ 2
   ΔΙΟΙΚΗΤΙΚΗ ΔΟΜΗ ΤΩΝ ΔΡΑΣΤΗΡΙΟΤΗΤΩΝ ΕΥΡΥΤΕΡΗΣ ΘΕΩΡΗΣΗΣ
   Άρθρο 3
   Διευθύνουσα επιτροπή των δραστηριοτήτων ευρύτερης θεώρησης
   1.   Συνιστάται διευθύνουσα επιτροπή των δραστηριοτήτων ευρύτερης θεώρησης (στο εξής καλούμενη «η διευθύνουσα επιτροπή»), η οποία είναι αρμόδια σύμφωνα με την παρούσα συμφωνία για τη γενικότερη διεύθυνση και εποπτεία της υλοποίησης των δραστηριοτήτων ευρύτερης θεώρησης.
   2.   Η διευθύνουσα επιτροπή επικουρείται από τη γραμματεία που συγκροτείται σύμφωνα με την παράγραφο 1 του άρθρου 4 (στο εξής καλούμενη «η Γραμματεία»).
   3.   Η διευθύνουσα επιτροπή έχει νομική προσωπικότητα και διαθέτει, στις σχέσεις της με άλλα κράτη και διεθνείς οργανισμούς και στα εδάφη των μερών, τη νομική ικανότητα που είναι αναγκαία για την εκτέλεση των καθηκόντων της και την επίτευξη των σκοπών της.
   4.   Κάθε μέρος διορίζει ίσο αριθμό μελών στη διευθύνουσα επιτροπή και ορίζει ένα από τα διοριζόμενα μέλη ως επικεφαλής της αντιπροσωπείας του.
   5.   Η διευθύνουσα επιτροπή συνέρχεται τουλάχιστον δύο φορές το έτος, εναλλάξ στην Ευρώπη και στην Ιαπωνία, ή σε άλλες συμφωνημένες στιγμές και τόπους. Στη συνεδρίαση προεδρεύει ο επικεφαλής της αντιπροσωπείας του φιλοξενούντος μέρους. Η διευθύνουσα επιτροπή συνεδριάζει, όταν συγκληθεί από τον πρόεδρό της.
   6.   Η διευθύνουσα επιτροπή αποφασίζει με ομοφωνία.
   7.   Οι δαπάνες της διευθύνουσας επιτροπής καλύπτονται από τα μέρη βάσει κοινής συμφωνίας.
   8.   Τα καθήκοντα της διευθύνουσας επιτροπής περιλαμβάνουν:

               α)

               διορισμό του προσωπικού της γραμματείας, όπως προβλέπεται στην παράγραφο 1 του άρθρου 4·

               β)

               διορισμό υπευθύνου του έργου για κάθε έργο των δραστηριοτήτων ευρύτερης θεώρησης, όπως προβλέπεται στην παράγραφο 1 του άρθρου 6 (στο εξής καλούμενου «υπεύθυνος έργου»)·

               γ)

               έγκριση σχεδίου έργου, προγράμματος εργασίας και ετήσιας έκθεσης για κάθε έργο των δραστηριοτήτων ευρύτερης θεώρησης, όπως προβλέπεται στο κεφάλαιο 3 (στο εξής καλούμενων αντιστοίχως «σχέδιο έργου», «πρόγραμμα εργασίας» και «ετήσια έκθεση»)·

               δ)

               έγκριση της διάρθρωσης μιας ομάδας έργου, όπως προβλέπεται στην παράγραφο 2 του άρθρου 6 (στο εξής καλούμενης «ομάδα έργου»)·

               ε)

               διορισμό σε ετήσια βάση εμπειρογνωμόνων, οι οποίοι τίθενται στη διάθεση των ομάδων έργου από ένα συμβαλλόμενο μέρος, ως τμήμα της συνεισφοράς του σε είδος, όπως προβλέπεται στην παράγραφο 1 στοιχείο α) σημείο ii) του άρθρου 12 (στο εξής καλούμενων «εμπειρογνώμονες»)·

               στ)

               σύμφωνα με το άρθρο 25, τη λήψη απόφασης για τη συμμετοχή κάθε άλλου συμβαλλόμενου μέρους της συμφωνίας για την ίδρυση του Διεθνούς Οργανισμού Ενέργειας Σύντηξης ITER για την από κοινού υλοποίηση του προγράμματος ITER (στο εξής καλούμενης «η συμφωνία ITER») σε έργο των δραστηριοτήτων ευρύτερης θεώρησης και την επακόλουθη σύναψη συμφωνιών και ρυθμίσεων με το εν λόγω μέρος σχετικά με τη συμμετοχή του, και

               ζ)

               οποιαδήποτε άλλα καθήκοντα είναι αναγκαία για τη διεύθυνση και εποπτεία των δραστηριοτήτων ευρύτερης θεώρησης.

         Άρθρο 4
   Γραμματεία
   1.   Η διευθύνουσα επιτροπή συγκροτεί τη γραμματεία της, η οποία εδρεύει στην Ιαπωνία. Το προσωπικό της γραμματείας διορίζεται από τη διευθύνουσα επιτροπή.
   2.   Η γραμματεία επικουρεί τη διευθύνουσα επιτροπή. Τα καθήκοντα της γραμματείας καθορίζονται από τη διευθύνουσα επιτροπή και περιλαμβάνουν:

               α)

               λήψη και διαβίβαση των επίσημων ανακοινώσεων της διευθύνουσας επιτροπής·

               β)

               προετοιμασία των συνεδριάσεων της διευθύνουσας επιτροπής·

               γ)

               προετοιμασία διοικητικών και άλλων εκθέσεων για τη διευθύνουσα επιτροπή, και

               δ)

               διεξαγωγή κάθε άλλης δραστηριότητας που αποφασίζει η διευθύνουσα επιτροπή.

         Άρθρο 5
   Επιτροπή έργου
   1.   Για κάθε έργο των δραστηριοτήτων ευρύτερης θεώρησης, τα μέρη συνιστούν επιτροπή έργου (στο εξής καλούμενη «επιτροπή έργου»).
   2.   Κάθε μέρος διορίζει ίσο αριθμό μελών σε κάθε επιτροπή έργου.
   3.   Κάθε επιτροπή έργου συνεδριάζει τουλάχιστον δύο φορές το έτος. Συνεδριάζει στην Ιαπωνία, εκτός εάν συμφωνηθεί διαφορετικά από την επιτροπή έργου. Ο πρόεδρος κάθε επιτροπής έργου διορίζεται από τη διευθύνουσα επιτροπή μεταξύ των μελών της επιτροπής έργου.
   4.   Κάθε επιτροπή έργου αποφασίζει με ομοφωνία.
   5.   Τη γραμματεία κάθε επιτροπής έργου εξασφαλίζει ο αντίστοιχος υπεύθυνος έργου, όπως προβλέπεται στο άρθρο 6.
   6.   Τα καθήκοντα κάθε επιτροπής έργου περιλαμβάνουν:

               α)

               τη διατύπωση συστάσεων για τα αντίστοιχα σχέδια έργων, προγράμματα εργασίας και ετήσιες εκθέσεις, σε μορφή σχεδίου, προς υποβολή στη διευθύνουσα επιτροπή από τον αντίστοιχο υπεύθυνο έργου σύμφωνα με το κεφάλαιο 3·

               β)

               την παρακολούθηση και υποβολή εκθέσεων σχετικά με την πρόοδο του συγκεκριμένου έργου των δραστηριοτήτων ευρύτερης θεώρησης, και

               γ)

               την εκτέλεση οποιωνδήποτε άλλων καθηκόντων υποδεικνύει η διευθύνουσα επιτροπή.

         Άρθρο 6
   Υπεύθυνος έργου και ομάδα έργου
   1.   Για κάθε έργο των δραστηριοτήτων ευρύτερης θεώρησης, η διευθύνουσα επιτροπή διορίζει έναν υπεύθυνο έργου. Ο υπεύθυνος έργου είναι αρμόδιος για το συντονισμό της υλοποίησης του έργου, όπως ορίζεται στα παραρτήματα I, II και III.
   2.   Κάθε υπεύθυνος έργου επικουρείται από την αντίστοιχη ομάδα έργου κατά την άσκηση των αρμοδιοτήτων και καθηκόντων του. Στα μέλη κάθε ομάδας έργου περιλαμβάνονται οι εμπειρογνώμονες και άλλα μέλη όπως επισκέπτες επιστήμονες. Η διάρθρωση κάθε ομάδας έργου εγκρίνεται από τη διευθύνουσα επιτροπή με βάση πρόταση του αντίστοιχου υπεύθυνου έργου.
   3.   Τα καθήκοντα κάθε υπεύθυνου έργου περιλαμβάνουν:

               α)

               την οργάνωση, τη διεύθυνση και την επίβλεψη της ομάδας έργου στο πλαίσιο της υλοποίησης του προγράμματος εργασίας·

               β)

               την κατάρτιση του σχεδίου έργου, του προγράμματος εργασίας και της ετήσιας έκθεσης και υποβολή τους στη διευθύνουσα επιτροπή προς έγκριση, μετά από διαβούλευση με την αντίστοιχη επιτροπή έργου·

               γ)

               την υποβολή αίτησης στον εκτελεστικό οργανισμό που ορίζει η κυβέρνηση της Ιαπωνίας σύμφωνα με την παράγραφο 1 του άρθρου 7 (στο εξής καλούμενο «ιαπωνικό εκτελεστικό οργανισμό») για την εκταμίευση των δαπανών συντήρησης της αντίστοιχης ομάδας έργου σύμφωνα με το άρθρο 17·

               δ)

               τη λογοδοσία για τη συνεισφορά κάθε συμβαλλόμενου μέρους·

               ε)

               την εξασφάλιση γραμματείας της επιτροπής έργου, και

               στ)

               την υποβολή εκθέσεων στην επιτροπή έργου σχετικά με την πρόοδο του αντίστοιχου έργου των δραστηριοτήτων ευρύτερης θεώρησης.

         Άρθρο 7
   Εκτελεστικοί οργανισμοί
   1.   Κάθε συμβαλλόμενο μέρος ορίζει έναν εκτελεστικό οργανισμό, για να εκπληρώνει τις υποχρεώσεις του ως προς την υλοποίηση των δραστηριοτήτων ευρύτερης θεώρησης (στο εξής καλούμενο «εκτελεστικός οργανισμός»), ιδίως για να διαθέτει τους πόρους για την εκτέλεσή τους. Εάν οι εκτελεστικοί οργανισμοί δεν έχουν οριστεί ακόμη και μετά την έναρξη ισχύος της παρούσας συμφωνίας, τα μέρη διαβουλεύονται αμέσως μεταξύ τους για τον τρόπο επίλυσης του προβλήματος.
   2.   Ο ιαπωνικός εκτελεστικός οργανισμός φιλοξενεί τις ομάδες έργου και θέτει στη διάθεσή τους χώρους εργασίας, συμπεριλαμβανομένων των γραφείων, των υλικών και των υπηρεσιών που απαιτούνται για την εκπλήρωση των καθηκόντων που εκτελούν οι ομάδες έργου σύμφωνα με τους όρους και τις προϋποθέσεις των παραρτημάτων I, II και III.
   3.   Με την επιφύλαξη της παραγράφου 1 του άρθρου 3, ο ιαπωνικός εκτελεστικός οργανισμός είναι αρμόδιος για τη διαχείριση των συμπεφωνημένων χρηματικών συνεισφορών για την κάλυψη των λειτουργικών δαπανών, καθώς και των χρηματικών συνεισφορών για την κάλυψη των κοινών δαπανών κάθε ομάδας έργου, η οποία λειτουργεί ειδικά στο πλαίσιο κάθε έργου των δραστηριοτήτων ευρύτερης θεώρησης σύμφωνα με το αντίστοιχο σχέδιο έργου και πρόγραμμα εργασίας. Για το σκοπό της διαχείρισης των εν λόγω χρηματικών συνεισφορών, ο ιαπωνικός εκτελεστικός οργανισμός διορίζει έναν υπεύθυνο για τη διαχείριση των χρηματικών συνεισφορών των μερών. Τα καθήκοντά του περιλαμβάνουν:

               α)

               την πρόσκληση των μερών ή των εκτελεστικών οργανισμών να παράσχουν χρηματικές συνεισφορές σύμφωνα με τα σχέδια έργων και τα προγράμματα εργασίας, και

               β)

               την τήρηση χωριστών λογαριασμών χρηματικών συνεισφορών για κάθε έργο των δραστηριοτήτων ευρύτερης θεώρησης και τη φύλαξή τους, όπως και όλων των βιβλίων, μητρώων και κάθε άλλου εγγράφου που αφορά τις χρηματικές συνεισφορές για ελάχιστο διάστημα πέντε ετών από την εκπνοή ή την καταγγελία της παρούσας συμφωνίας.

         4.   Ο ιαπωνικός εκτελεστικός οργανισμός λαμβάνει τα αναγκαία μέτρα για την έκδοση όλων των παντός είδους αδειών που προβλέπονται στις ισχύουσες στην Ιαπωνία νομοθετικές και κανονιστικές διατάξεις και απαιτούνται για την υλοποίηση των δραστηριοτήτων ευρύτερης θεώρησης.
   ΚΕΦΑΛΑΙΟ 3
   ΕΓΓΡΑΦΑ ΥΛΟΠΟΙΗΣΗΣ ΤΩΝ ΔΡΑΣΤΗΡΙΟΤΗΤΩΝ ΕΥΡΥΤΕΡΗΣ ΘΕΩΡΗΣΗΣ ΚΑΙ ΟΙΚΟΝΟΜΙΚΟΣ ΕΛΕΓΧΟΣ
   Άρθρο 8
   Σχέδιο έργου
   1.   Μετά από διαβούλευση με την αντίστοιχη επιτροπή έργου, κάθε υπεύθυνος έργου υποβάλλει προς έγκριση, το αργότερο έως τις 31 Μαρτίου κάθε έτους, στη διευθύνουσα επιτροπή σχέδιο έργου για το αντίστοιχο έργο των δραστηριοτήτων ευρύτερης θεώρησης.
   2.   Κάθε σχέδιο έργου καλύπτει ολόκληρη τη διάρκεια του συγκεκριμένου έργου και ενημερώνεται τακτικά. Το σχέδιο έργου:

               α)

               παρουσιάζει σε γενικές γραμμές το συνολικό σχέδιο δραστηριοτήτων, συμπεριλαμβανομένου του χρονοδιαγράμματος και των σημαντικότερων σταδίων εκτέλεσης του έργου με βάση την πρόοδο που σημειώνεται, και

               β)

               περιλαμβάνει γενική επισκόπηση των συνεισφορών που έχουν ήδη γίνει και που πρόκειται να γίνουν στο μέλλον για την υλοποίηση του έργου.

         Άρθρο 9
   Πρόγραμμα εργασίας
   Μετά από διαβούλευση με την αντίστοιχη επιτροπή έργου, κάθε υπεύθυνος έργου υποβάλλει προς έγκριση, το αργότερο έως τις 31 Οκτωβρίου κάθε έτους, στη διευθύνουσα επιτροπή ετήσιο πρόγραμμα εργασίας για το αντίστοιχο έργο των δραστηριοτήτων ευρύτερης θεώρησης για το επόμενο έτος. Τα προγράμματα εργασίας περιλαμβάνουν τις λεπτομέρειες των αντίστοιχων σχεδίων έργων, καθώς και την προγραμματική περιγραφή των δραστηριοτήτων που πρόκειται να διεξαχθούν, συμπεριλαμβανομένων των στόχων, του προγραμματισμού, των κοινών δαπανών και των εισφορών που θα καταβάλει κάθε μέρος.
   Άρθρο 10
   Ετήσια έκθεση
   1.   Το αργότερο στις 31 Μαρτίου κάθε έτους, κάθε υπεύθυνος έργου υποβάλλει προς έγκριση στη διευθύνουσα επιτροπή ετήσια έκθεση, η οποία καλύπτει όλες τις δραστηριότητες που διεξήχθησαν για την υλοποίηση του αντίστοιχου έργου των δραστηριοτήτων ευρύτερης θεώρησης, συμπεριλαμβανομένου συνοπτικού πίνακα των συνεισφορών κάθε μέρους και των εκταμιεύσεων του ιαπωνικού εκτελεστικού οργανισμού για το έργο, σύμφωνα με την παράγραφο 3 του άρθρου 7. Μετά την έγκρισή της από τη διευθύνουσα επιτροπή, ο υπεύθυνος έργου διαβιβάζει την ετήσια έκθεση και τυχόν παρατηρήσεις της διευθύνουσας επιτροπής στα συμβαλλόμενα μέρη και στους εκτελεστικούς οργανισμούς.
   2.   Ο ιαπωνικός εκτελεστικός οργανισμός παρέχει σε κάθε υπεύθυνο έργου τα αναγκαία δεδομένα για το συνοπτικό πίνακα των συνεισφορών κάθε μέρους και των εκταμιεύσεων του ιαπωνικού εκτελεστικού οργανισμού για το συγκεκριμένο έργο.
   3.   Τα σχέδια έργων, τα προγράμματα εργασίας και οι ετήσιες εκθέσεις που προβλέπονται στα άρθρα 8 έως 10, καθώς και όλα τα άλλα απαραίτητα έγγραφα για την υλοποίηση των δραστηριοτήτων ευρύτερης θεώρησης συντάσσονται στην αγγλική γλώσσα.
   Άρθρο 11
   Οικονομικός έλεγχος
   Ανά πάσα στιγμή στη διάρκεια ισχύος της παρούσας συμφωνίας και μέχρι την παρέλευση πενταετίας από την εκπνοή ή την καταγγελία της παρούσας συμφωνίας. Κάθε μέρος μπορεί να διενεργεί οικονομικό έλεγχο, βάσει εγγράφων και επιτόπου, των χωριστών λογαριασμών που τηρεί ο ιαπωνικός εκτελεστικός οργανισμός για τους σκοπούς των δραστηριοτήτων ευρύτερης θεώρησης. Για τους σκοπούς του ελέγχου, επιτρέπεται η πρόσβαση, στο βαθμό που είναι αναγκαίο και πρόσφορο, σε όλα τα βιβλία, μητρώα και λοιπά έγγραφα που τηρούν οι εκτελεστικοί οργανισμοί και οι υπεύθυνοι έργου σε σχέση με τις δραστηριότητες ευρύτερης θεώρησης.
   ΚΕΦΑΛΑΙΟ 4
   ΠΟΡΟΙ
   Άρθρο 12
   Γενικές αρχές
   1.   Οι πόροι για την υλοποίηση των δραστηριοτήτων ευρύτερης θεώρησης περιλαμβάνουν:

               α)

               συνεισφορές σε είδος, σύμφωνα με τεχνικές προδιαγραφές και υπό τους όρους και προϋποθέσεις που αναφέρονται στην κοινή δήλωση των Βρυξελλών και στα συνημμένα σε αυτήν έγγραφα, στις οποίες περιλαμβάνονται:

                           i)

                           ειδικά δομοστοιχεία, εξοπλισμοί, υλικά και άλλα προϊόντα και υπηρεσίες, και

                           ii)

                           οι εμπειρογνώμονες τους οποίους ένα συμβαλλόμενο μέρος θέτει στη διάθεση των ομάδων έργου μετά το διορισμό τους από τη διευθύνουσα επιτροπή, καθώς και το προσωπικό που τίθεται από ένα συμβαλλόμενο μέρος στη διάθεση της Γραμματείας μετά το διορισμό του από τη διευθύνουσα επιτροπή, και

               β)

               χρηματικές συνεισφορές, υπό τους όρους και προϋποθέσεις που αναφέρονται στην κοινή δήλωση των Βρυξελλών και στα συνημμένα σε αυτήν έγγραφα.

         2.   Με την επιφύλαξη των νομοθετικών και κανονιστικών διατάξεων κάθε μέρους, το έγγραφο «Εκτιμήσεις αξίας και κατανομή των συνεισφορών των μερών», το οποίο επισυνάπτεται στην κοινή δήλωση των Βρυξελλών, μπορεί να ενημερώνεται κάθε έτος με απόφαση της διευθύνουσας επιτροπής.
   Άρθρο 13
   Φόροι
   1.   Κάθε μέρος χορηγεί άδεια για ατελή εισαγωγή και εξαγωγή, προς και από την επικράτειά του, των προϊόντων που είναι αναγκαία για την εφαρμογή της παρούσας συμφωνίας και εξασφαλίζει την απαλλαγή τους από οποιονδήποτε άλλο φόρο και δασμό εισπραττόμενο από τις τελωνειακές αρχές, καθώς και από εισαγωγικές απαγορεύσεις και περιορισμούς. Η παρούσα παράγραφος εφαρμόζεται ανεξάρτητα από τη χώρα καταγωγής των εν λόγω αναγκαίων προϊόντων.
   2.   Οι εμπειρογνώμονες τους οποίους ένα συμβαλλόμενο μέρος θέτει στη διάθεση των ομάδων έργου μετά το διορισμό τους από τη διευθύνουσα επιτροπή, καθώς και το προσωπικό που ένα συμβαλλόμενο μέρος θέτει στη διάθεση της Γραμματείας μετά το διορισμό του από τη διευθύνουσα επιτροπή, ως συνεισφορά σε είδος σύμφωνα με την παράγραφο 1 στοιχείο α) σημείο ii) του άρθρου 12, απαλλάσσονται από φόρους επί των εν γένει αποδοχών τους στην επικράτεια του άλλου συμβαλλόμενου μέρους.
   Άρθρο 14
   Ρύθμιση για τις συνεισφορές σε είδος
   1.   Κάθε συνεισφορά σε είδος αποτελεί αντικείμενο ρύθμισης προμήθειας (στο εξής καλούμενη «η ρύθμιση προμήθειας»), η οποία συμφωνείται μεταξύ των εκτελεστικών οργανισμών με τη συναίνεση του ενδιαφερομένου υπεύθυνου έργου.
   2.   Η ρύθμιση προμήθειας περιλαμβάνει λεπτομερή τεχνική περιγραφή των συνεισφορών που πρόκειται να παρασχεθούν, συμπεριλαμβανομένων των τεχνικών προδιαγραφών, των χρονοδιαγραμμάτων, των ενδιάμεσων σταδίων εκτέλεσης, των εκτιμήσεων κινδύνου, των παραδοτέων και των κριτηρίων παραλαβής τους, και αναφέρει τις ρυθμίσεις βάσει των οποίων ο οικείος υπεύθυνος έργου θα είναι σε θέση να κρίνει με τεχνικό κύρος τις επιδόσεις των συνεισφορών σε είδος. Η ρύθμιση προμήθειας ορίζει, ιδίως:

               α)

               την αξία που αποδίδεται σε κάθε συνεισφορά σε είδος,

               β)

               το ρόλο και τις αρμοδιότητες των εκτελεστικών οργανισμών και του υπεύθυνου του έργου,

               γ)

               τη διαδικασία προμήθειας,

               δ)

               το χρονοδιάγραμμα και τους όρους αποδοχής της ολοκλήρωσης των σταδίων εκτέλεσης και των παραδοτέων,

               ε)

               την εφαρμογή μέτρων διασφάλισης ποιότητας,

               στ)

               τη σχέση και τις διαδικασίες παρακολούθησης μεταξύ του οικείου υπεύθυνου έργου, των εκτελεστικών οργανισμών και των οντοτήτων που συμμετέχουν στην παροχή των παραδοτέων,

               ζ)

               τις διαδικασίες που εφαρμόζονται στις αλλαγές μιας προμήθειας, οι οποίες ενδέχεται να έχουν επίπτωση στο κόστος, το χρονοδιάγραμμα και τις επιδόσεις, και

               η)

               την παραλαβή των τελικών παραδοτέων και την ενδεχόμενη μεταβίβαση κυριότητας.

         3.   Η κυριότητα των δομοστοιχείων, τα οποία συνεισφέρονται σε είδος από τον εκτελεστικό οργανισμό που ορίζει η Ευρατόμ σύμφωνα με την παράγραφο 1 του άρθρου 7 (στο εξής καλούμενο «ευρωπαϊκό εκτελεστικό οργανισμό») μεταβιβάζεται στον ιαπωνικό εκτελεστικό οργανισμό τη στιγμή της παραλαβής από τον αντίστοιχο υπεύθυνο έργου και τον ιαπωνικό εκτελεστικό οργανισμό στο αντίστοιχο εργοτάξιο. Ο ιαπωνικός εκτελεστικός οργανισμός είναι υπεύθυνος για τη μεταφορά των δομοστοιχείων πού εισφέρονται από τον ευρωπαϊκό εκτελεστικό οργανισμό από το λιμένα εισόδου έως το εργοτάξιο.
   4.   Για τους εμπειρογνώμονες ή το προσωπικό της Γραμματείας, η ρύθμιση προμήθειας γίνεται με τη μορφή ρύθμισης απόσπασης. Η αποδιδόμενη αξία των εμπειρογνωμόνων ή του προσωπικού της Γραμματείας είναι η αναφερόμενη στο έγγραφο «Εκτιμήσεις αξίας και κατανομή των συνεισφορών των μερών», το οποίο επισυνάπτεται στην κοινή δήλωση των Βρυξελλών, και μπορεί να ενημερώνεται κατά διαστήματα, εάν χρειάζεται, από τη διευθύνουσα επιτροπή.
   5.   Κάθε συμβαλλόμενο μέρος είναι υπεύθυνο για την καταβολή των μισθών, ασφαλίστρων και επιδομάτων στους εμπειρογνώμονες και το προσωπικό της Γραμματείας τους οποίους το εν λόγω μέρος καθιστά διαθέσιμους και, πλην αντίθετης συμφωνίας, καταβάλλει τα έξοδα ταξιδίου και διαμονής τους. Το μέρος που φιλοξενεί τις ομάδες έργου ή/και τη Γραμματεία μεριμνά για την κατάλληλη στέγαση των εμπειρογνωμόνων και του προσωπικού της Γραμματείας, καθώς και των οικογενειών τους. Το μέρος που φιλοξενεί τις ομάδες έργου ή/και τη Γραμματεία λαμβάνει επίσης τα κατάλληλα μέτρα για να διευκολύνει την είσοδο των εμπειρογνωμόνων και του προσωπικού της Γραμματείας, καθώς και των οικογενειών τους, στο έδαφός του και ζητεί από τον οικείο εκτελεστικό οργανισμό να καταβάλει κάθε προσπάθεια για να προσφέρει τις κατάλληλες διευκολύνσεις όσον αφορά νομικές και μεταφραστικές υπηρεσίες σε περίπτωση δικαστικών διαδικασιών κατά των εμπειρογνωμόνων και του προσωπικού της Γραμματείας που οφείλονται στην άσκηση των καθηκόντων τους. Οι εμπειρογνώμονες και το προσωπικό της γραμματείας οφείλουν, κατά την εκτέλεση των καθηκόντων τους στο άλλο συμβαλλόμενο μέρος, να τηρούν τους γενικούς και ειδικούς κανόνες των κανονισμών εργασίας και ασφάλειας που ισχύουν στο ίδρυμα υποδοχής ή τους κανόνες που έχουν συμφωνηθεί στη ρύθμιση απόσπασης.
   Άρθρο 15
   Προσαρμογές στην κατανομή
   Εάν απαιτείται λόγω απρόβλεπτων περιστάσεων, ένα μέρος μπορεί να προτείνει να τροποποιηθεί η κατανομή των συνεισφορών στο πλαίσιο ενός έργου των δραστηριοτήτων ευρύτερης θεώρησης. Όταν υποβληθεί σχετική πρόταση, ο οικείος υπεύθυνος έργου, μετά από διαβούλευση με τη σχετική επιτροπή έργου, προτείνει στη διευθύνουσα επιτροπή αναθεωρημένη κατανομή των πόρων, διατηρώντας πάντως αμετάβλητα το συνολικό κόστος του έργου και τη συνολική ισορροπία των συνεισφορών μεταξύ των μερών στο πλαίσιο του έργου αυτού.
   Άρθρο 16
   Χρηματικές συνεισφορές
   Όλες οι πληρωμές του ευρωπαϊκού εκτελεστικού οργανισμού γίνονται σε ευρώ. Όλες οι πληρωμές του ιαπωνικού εκτελεστικού οργανισμού γίνονται σε γιεν.
   Άρθρο 17
   Κοινές δαπάνες των ομάδων έργου
   Οι κοινές δαπάνες κάθε ομάδας έργου εκταμιεύονται, σύμφωνα με την παράγραφο 3 του άρθρου 7, από τον ιαπωνικό εκτελεστικό οργανισμό. Για το σκοπό αυτό, ο ιαπωνικός εκτελεστικός οργανισμός προβαίνει στις αναγκαίες ενέργειες, μετά από αίτηση του οικείου υπεύθυνου έργου και εντός των ανώτατων ορίων που προβλέπονται στο αντίστοιχο πρόγραμμα εργασίας.
   ΚΕΦΑΛΑΙΟ 5
   ΠΛΗΡΟΦΟΡΙΕΣ ΚΑΙ ΔΙΑΝΟΗΤΙΚΗ ΙΔΙΟΚΤΗΣΙΑ
   Άρθρο 18
   Διάδοση, χρήση και προστασία των πληροφοριών
   1.   Για τους σκοπούς του παρόντος κεφαλαίου νοούνται ως:

               α)

               «πληροφορίες»: τα σχέδια, οι μελέτες, οι υπολογισμοί, οι εκθέσεις και άλλα έγγραφα, τα τεκμηριωμένα δεδομένα ή μέθοδοι έρευνας και ανάπτυξης, καθώς και οι περιγραφές εφευρέσεων και ανακαλύψεων, ανεξαρτήτως του αν επιδέχονται προστασίας ή όχι, και

               β)

               «εμπιστευτικές επιχειρηματικές πληροφορίες»: οι πληροφορίες που περιέχουν τεχνογνωσία, εμπορικά μυστικά, ή οι τεχνικές, εμπορικές ή οικονομικές πληροφορίες, οι οποίες:

                           i)

                           έχουν τηρηθεί εμπιστευτικές από τον κάτοχό τους,

                           ii)

                           δεν είναι γενικώς γνωστές ή διαθέσιμες από άλλες πηγές,

                           iii)

                           δεν έχουν διατεθεί από τον κάτοχό τους σε τρίτους χωρίς υποχρέωση τήρησης εχεμύθειας, και

                           iv)

                           δεν διατίθενται στον παραλήπτη χωρίς υποχρεώσεις τήρησης εχεμύθειας.

         2.   Με την επιφύλαξη των διατάξεων του παρόντος κεφαλαίου, τα μέρη υποστηρίζουν την ευρύτερη δυνατή διάδοση των πληροφοριών που παράγονται κατά την εφαρμογή της παρούσας συμφωνίας.
   3.   Με την επιφύλαξη των διατάξεων του παρόντος κεφαλαίου, όλες οι πληροφορίες που παράγονται από τα μέλη των ομάδων έργου κατά την εκτέλεση των καθηκόντων που τους ανατίθενται βάσει της παρούσας συμφωνίας διατίθενται ελεύθερα σε καθένα από τα μέρη για να χρησιμοποιηθούν στην έρευνα και ανάπτυξη της σύντηξης ως πηγής ενέργειας για ειρηνικούς σκοπούς.
   4.   Με την επιφύλαξη των διατάξεων του παρόντος κεφαλαίου, κάθε συμβαλλόμενο μέρος δικαιούται να λαμβάνει, για όλες τις χώρες, μη αποκλειστική, αμετάκλητη και απαλλαγμένη από την καταβολή τελών άδεια για τη μετάφραση, την αναπαραγωγή και τη δημόσια διανομή άρθρων επιστημονικών και τεχνικών περιοδικών, εκθέσεων και συγγραμμάτων που προκύπτουν αμέσως από την εφαρμογή της παρούσας συμφωνίας. Όλα τα προοριζόμενα για δημόσια διανομή αντίγραφα ενός συγγράμματος, του οποίου προστατεύονται τα δικαιώματα δημιουργού και το οποίο έχει παραχθεί σύμφωνα με τις διατάξεις του παρόντος κεφαλαίου, πρέπει να αναγράφουν τα ονοματεπώνυμα των συγγραφέων, εκτός εκείνων που αντιτίθενται ρητά στην αναφορά του ονόματός τους.
   5.   Με την επιφύλαξη των διατάξεων του παρόντος κεφαλαίου, όλες οι πληροφορίες που παράγονται από το προσωπικό ενός εκτελεστικού οργανισμού κατά την εκτέλεση των καθηκόντων που του ανατίθενται βάσει της παρούσας συμφωνίας διατίθενται ελεύθερα στις ομάδες έργου και σε καθένα από τα μέρη για να χρησιμοποιηθούν στην έρευνα και ανάπτυξη της σύντηξης ως πηγής ενέργειας για ειρηνικούς σκοπούς.
   6.   Κάθε σύμβαση που ανατίθεται με πρωτοβουλία εκτελεστικού οργανισμού ή υπεύθυνου έργου για την εκτέλεση καθηκόντων που τους ανατίθενται βάσει της παρούσας συμφωνίας, περιέχει διατάξεις που επιτρέπουν στα συμβαλλόμενα μέρη να τηρούν τις υποχρεώσεις τους βάσει της παρούσας συμφωνίας.
   7.   Με την επιφύλαξη των οικείων νομοθετικών και κανονιστικών διατάξεων, των υποχρεώσεων του προς τρίτους και των διατάξεων του παρόντος κεφαλαίου, κάθε συμβαλλόμενο μέρος καταβάλλει κάθε δυνατή προσπάθεια, ώστε να διαθέτει ελεύθερα στις ομάδες έργου και στους εκτελεστικούς οργανισμούς κάθε πληροφορία την οποία διαθέτει και την οποία χρειάζονται για την εκτέλεση των καθηκόντων που τους ανατίθενται βάσει της παρούσας συμφωνίας.
   8.   Εάν διατίθενται εμπιστευτικές επιχειρηματικές πληροφορίες κατά την εφαρμογή της παρούσας συμφωνίας, πρέπει να φέρουν σχετική μνεία και να διαβιβάζονται βάσει συμφωνίας τήρησης εχεμύθειας. Ο αποδέκτης αυτών των πληροφοριών τις χρησιμοποιεί για την εφαρμογή της παρούσας συμφωνίας και τηρεί την εμπιστευτικότητά τους στο βαθμό που προβλέπεται στη συμφωνία τήρησης εχεμύθειας.
   Άρθρο 19
   Διανοητική ιδιοκτησία
   1.   Για τους σκοπούς της παρούσας συμφωνίας, η «διανοητική ιδιοκτησία» έχει την έννοια που δίνεται στο άρθρο 2 της σύμβασης για την ίδρυση της Παγκόσμιας Οργάνωσης Διανοητικής Ιδιοκτησίας, που υπογράφηκε στη Στοκχόλμη στις 14 Ιουλίου 1967. Σύμφωνα με τις οικείες νομοθετικές και κανονιστικές διατάξεις, κάθε συμβαλλόμενο μέρος φροντίζει για την εκχώρηση στο άλλο συμβαλλόμενο μέρος των δικαιωμάτων διανοητικής ιδιοκτησίας που κατανέμονται σύμφωνα με το παρόν κεφάλαιο. Το παρόν κεφάλαιο δεν επηρεάζει ούτε θίγει τον επιμερισμό δικαιωμάτων μεταξύ ενός συμβαλλόμενου μέρους και των υπηκόων του. Το συμβαλλόμενο μέρος και οι υπήκοοί του αποφασίζουν μεταξύ τους, σύμφωνα με τις οικείες εφαρμοστέες νομοθετικές και κανονιστικές διατάξεις, αν τα δικαιώματα διανοητικής ιδιοκτησίας κατέχονται από το συμβαλλόμενο μέρος ή από τους υπηκόους του.
   2.   Εάν στοιχεία που επιδέχονται προστασίας παραχθούν από τα μέλη των ομάδων εργασίας κατά την εφαρμογή της παρούσας συμφωνίας, ο αρμόδιος υπεύθυνος έργου ενημερώνει αμελλητί τη διευθύνουσα επιτροπή, διατυπώνοντας σύσταση σχετικά με τις χώρες στις οποίες πρέπει να κατοχυρωθεί η προστασία της διανοητικής ιδιοκτησίας. Ωστόσο, κάθε συμβαλλόμενο μέρος, ο οικείος εκτελεστικός οργανισμός ή τα μέλη των ομάδων εργασίας που έχουν διατεθεί από αυτό το συμβαλλόμενο μέρος δικαιούνται να αποκτούν όλα τα δικαιώματα, τίτλους και συμφέροντα επί της διανοητικής ιδιοκτησίας στην επικράτεια του εν λόγω συμβαλλόμενου μέρους. Η διευθύνουσα επιτροπή αποφασίζει εάν και με ποιο τρόπο θα επιδιώξει την προστασία της εν λόγω διανοητικής ιδιοκτησίας σε τρίτες χώρες. Σε όλες τις περιπτώσεις στις οποίες επιτυγχάνεται προστασία διανοητικής ιδιοκτησίας από ένα συμβαλλόμενο μέρος, τον οικείο εκτελεστικό οργανισμό ή τα μέλη των ομάδων έργου που έχουν διατεθεί από αυτό το συμβαλλόμενο μέρος, το εν λόγω μέρος μεριμνά ώστε τα μέλη των ομάδων έργου να μπορούν να χρησιμοποιούν ελεύθερα την εν λόγω διανοητική ιδιοκτησία για την εκτέλεση των καθηκόντων που ανατίθενται στις ομάδες έργου.
   3.   Εάν παράγεται διανοητική ιδιοκτησία από το προσωπικό ενός εκτελεστικού οργανισμού κατά την εκτέλεση καθηκόντων που του ανατίθενται βάσει της παρούσας συμφωνίας, το συμβαλλόμενο μέρος στο οποίο υπάγεται ο εν λόγω εκτελεστικός οργανισμός, ο εκτελεστικός οργανισμός ή το προσωπικό του δικαιούνται να αποκτούν όλα τα δικαιώματα, τίτλους και συμφέροντα, για όλες τις χώρες, επί της εν λόγω διανοητικής ιδιοκτησίας, σύμφωνα με τις εφαρμοστέες νομοθετικές και κανονιστικές διατάξεις. Το συμβαλλόμενο μέρος στο οποίο υπάγεται ο εν λόγω εκτελεστικός οργανισμός μεριμνά ώστε τα μέλη των ομάδων έργου να μπορούν να χρησιμοποιούν ελεύθερα την εν λόγω διανοητική ιδιοκτησία για την εκτέλεση των καθηκόντων που ανατίθενται στις ομάδες έργου, καθώς και να χορηγείται, στο άλλο συμβαλλόμενο μέρος, αμετάκλητη, μη αποκλειστική και απαλλαγμένη από την καταβολή τελών άδεια, με δικαίωμα περαιτέρω παραχώρησης αδειών, για έρευνα και ανάπτυξη στο πεδίο της σύντηξης ως πηγής ενέργειας για ειρηνικούς σκοπούς.
   4.   Εάν παραχθεί διανοητική ιδιοκτησία από το προσωπικό που έχει διατεθεί μέσω εκτελεστικού οργανισμού στη διάρκεια της εργασίας του στον εκτελεστικό οργανισμό του άλλου συμβαλλόμενου μέρους, τότε, με την επιφύλαξη της σχετικής εφαρμοστέας νομοθεσίας:

               α)

               το συμβαλλόμενο μέρος υποδοχής, ο εκτελεστικός οργανισμός του ή το προσωπικό του δικαιούνται να αποκτούν όλα τα δικαιώματα, τίτλους και συμφέροντα επ’ αυτής της διανοητικής ιδιοκτησίας στην επικράτειά του και στις τρίτες χώρες, και

               β)

               το συμβαλλόμενο μέρος αποστολής, ο εκτελεστικός οργανισμός του ή το προσωπικό του δικαιούνται να αποκτούν όλα τα δικαιώματα, τίτλους και συμφέροντα επ’ αυτής της διανοητικής ιδιοκτησίας στην επικράτειά του.

         5.   Κάθε συμβαλλόμενο μέρος, με την επιφύλαξη τυχόν δικαιωμάτων εφευρετών ή δημιουργών δυνάμει των εφαρμοστέων νομοθετικών και κανονιστικών διατάξεων, λαμβάνει όλα τα αναγκαία μέτρα για την επιδίωξη συνεργασίας των εν λόγω εφευρετών ή δημιουργών, συμπεριλαμβανομένου του προσωπικού του δικού του εκτελεστικού οργανισμού, τα οποία απαιτούνται για την εφαρμογή της παρούσας συμφωνίας. Κάθε συμβαλλόμενο μέρος εξασφαλίζει την καταβολή βραβείων και αποζημιώσεων στους εφευρέτες ή δημιουργούς, σύμφωνα με τις οικείες νομοθετικές και κανονιστικές διατάξεις.
   6.   Κατά παρέκκλιση των παραγράφων 2 έως 4, εάν ένα συμβαλλόμενο μέρος αποφασίσει να μην ασκήσει το δικαίωμά του να επιδιώξει την προστασία της διανοητικής ιδιοκτησίας σε οποιαδήποτε χώρα ή περιοχή, ενημερώνει το άλλο συμβαλλόμενο μέρος για την απόφασή του αυτή, και τότε το άλλο συμβαλλόμενο μέρος δύναται να επιδιώξει την απόκτηση προστασίας.
   Άρθρο 20
   Εκπνοή ή καταγγελία
   Τα δικαιώματα που απονέμονται και οι υποχρεώσεις που επιβάλλονται στα συμβαλλόμενα μέρη από τις διατάξεις του παρόντος κεφαλαίου διατηρούνται, σύμφωνα με τις εφαρμοστέες νομοθετικές και κανονιστικές διατάξεις, και μετά την εκπνοή ή καταγγελία της παρούσας συμφωνίας.
   ΚΕΦΑΛΑΙΟ 6
   ΤΕΛΙΚΕΣ ΔΙΑΤΑΞΕΙΣ
   Άρθρο 21
   Έναρξη ισχύος
   Η παρούσα συμφωνία αρχίζει να ισχύει από την ημερομηνία ανταλλαγής διπλωματικών διακοινώσεων μεταξύ των συμβαλλόμενων μερών, με τις οποίες αλληλοενημερώνονται ότι έχουν περατωθεί οι αναγκαίες για την έναρξη της ισχύος εσωτερικές διαδικασίες τους.
   Άρθρο 22
   Διάρκεια ισχύος και καταγγελία
   1.   Η παρούσα συμφωνία παραμένει σε ισχύ για περίοδο δέκα ετών και εξακολουθεί να ισχύει και μετά την παρέλευση της περιόδου αυτής, εκτός εάν καταγγελθεί από οποιοδήποτε μέρος κατά τη λήξη της δεκαετούς περιόδου ή ανά πάσα στιγμή μεταγενέστερα, με κοινοποίηση στο άλλο μέρος εξάμηνης τουλάχιστον έγγραφης προειδοποίησης για την πρόθεσή του να καταγγείλει την παρούσα συμφωνία.
   2.   Η παρούσα συμφωνία μπορεί να καταγγελθεί πριν από την εκπνοή της μόνον εάν:

               α)

               συμφωνούν και τα δύο μέρη,

               β)

               καταγγελθεί η συμφωνία ITER, ή

               γ)

               το ένα από τα δύο συμβαλλόμενα μέρη έχει αποχωρήσει από τη συμφωνία ITER.

         3.   Η εκπνοή ή καταγγελία της παρούσας συμφωνίας δεν θίγει το κύρος ή τη διάρκεια των ρυθμίσεων που έχουν συναφθεί δυνάμει αυτής ή των ειδικών δικαιωμάτων και υποχρεώσεων που έχουν προκύψει σύμφωνα με το κεφάλαιο 5.
   Άρθρο 23
   Τροποποίηση
   Τα συμβαλλόμενα μέρη διαβουλεύονται μεταξύ τους, κατόπιν αιτήσεως του ενός από αυτά, σχετικά με ενδεχόμενη τροποποίηση της παρούσας συμφωνίας και μπορούν να συμφωνήσουν να την τροποποιήσουν. Η τροποποίηση αυτή αρχίζει να ισχύει από την ημερομηνία ανταλλαγής διπλωματικών διακοινώσεων μεταξύ των συμβαλλομένων μερών, με τις οποίες αλληλοενημερώνονται ότι έχουν περατωθεί οι αναγκαίες για την έναρξη ισχύος εσωτερικές διαδικασίες τους.
   Άρθρο 24
   Επίλυση διαφορών
   Όλα τα ζητήματα ή οι διαφορές μεταξύ των μερών που αφορούν την ερμηνεία ή την εφαρμογή της παρούσας συμφωνίας επιλύονται με διαβουλεύσεις και διαπραγματεύσεις μεταξύ τους.
   Άρθρο 25
   Συμμετοχή άλλων συμβαλλόμενων μερών του ITER
   Σε περίπτωση που άλλο συμβαλλόμενο μέρος της συμφωνίας ITER εκφράσει την πρόθεσή του να συμμετάσχει σε έργο των δραστηριοτήτων ευρύτερης θεώρησης, ο υπεύθυνος του συγκεκριμένου έργου, μετά από διαβούλευση με την επιτροπή έργου, υποβάλλει στη διευθύνουσα επιτροπή πρόταση σχετικά με τους όρους και τις προϋποθέσεις της συμμετοχής του εν λόγω μέρους στο έργο. Η διευθύνουσα επιτροπή αποφασίζει σχετικά με τη συμμετοχή του εν λόγω μέρους με βάση την πρόταση του υπεύθυνου έργου και, με την επιφύλαξη έγκρισης από τα συμβαλλόμενα μέρη σύμφωνα με τις εσωτερικές διαδικασίες τους, μπορεί να συνάπτει συμφωνίες και ρυθμίσεις με το εν λόγω μέρος σχετικά με τη συμμετοχή του.
   Άρθρο 26
   Εφαρμογή σε σχέση με την Ευρατόμ
   Σύμφωνα με τη συνθήκη για την ίδρυση της Ευρατόμ, η παρούσα συμφωνία εφαρμόζεται στα εδάφη που καλύπτονται από την εν λόγω συνθήκη. Σύμφωνα με την εν λόγω συνθήκη και άλλες σχετικές συμφωνίες, εφαρμόζεται επίσης στην Ελβετική Συνομοσπονδία, η οποία συμμετέχει στο πρόγραμμα σύντηξης της Ευρατόμ ως πλήρως συνδεδεμένο τρίτο κράτος.

      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες, δεόντως εξουσιοδοτημένοι προς τούτο από την κυβέρνηση της Ιαπωνίας και την Ευρωπαϊκή Κοινότητα Ατομικής Ενέργειας, υπέγραψαν την παρούσα συμφωνία.
      Έγινε στις Τόκιο στις 5 Φεβρουαρίου 2007, εις διπλούν στην αγγλική και ιαπωνική γλώσσα και αμφότερα τα κείμενα είναι εξίσου αυθεντικά.

            Για την Ευρωπαϊκή Κοινότητα Ατομικής Ενέργειας

         H. RICHARDSON

            Για την κυβέρνηση της Ιαπωνίας

         T. ASO

   ΠΑΡΑΡΤΗΜΑ I
   IFMIF/EVEDA
   Άρθρο 1
   Στόχος
   1.   Τα μέρη, με την επιφύλαξη της παρούσας συμφωνίας καθώς και των οικείων νομοθετικών και κανονιστικών διατάξεων, διεξάγουν τις δραστηριότητες τεχνολογικής επικύρωσης και κατασκευαστικής μελέτης (στο εξής καλούμενες «EVEDA») για την εκπόνηση λεπτομερούς, άρτιας και πλήρως ενοποιημένης κατασκευαστικής μελέτης της διεθνούς εγκατάστασης ακτινοβόλησης υλικών σύντηξης (στο εξής καλούμενης «IFMIF») και για τη συγκέντρωση όλων των αναγκαίων δεδομένων για τη μελλοντική λήψη αποφάσεων σχετικά με την κατασκευή, τη λειτουργία, την εκμετάλλευση και τον παροπλισμό της IFMIF, καθώς και για την επικύρωση της συνεχούς και σταθερής λειτουργίας κάθε υποσυστήματος της IFMIF.
   2.   Η εν λόγω μελέτη και τα δεδομένα θα περιληφθούν στη συνέχεια σε τελική έκθεση, η οποία θα εγκριθεί από τη διευθύνουσα επιτροπή βάσει πρότασης του υπεύθυνου έργου μετά από διαβούλευση με την επιτροπή έργου και θα διατεθεί σε καθένα από τα συμβαλλόμενα μέρη προς χρήση είτε στο πλαίσιο διεθνούς συλλογικού προγράμματος είτε για το δικό του εγχώριο πρόγραμμα.
   Άρθρο 2
   Πεδίο εφαρμογής
   1.   Για την επίτευξη των στόχων που καθορίζονται στο άρθρο 1 του παρόντος παραρτήματος, εκτελούνται οι ακόλουθες εργασίες:

               α)

               εκπόνηση της κατασκευαστικής μελέτης της IFMIF, η οποία περιλαμβάνει:

                           i)

                           πλήρη περιγραφή της IFMIF, συμπεριλαμβανομένων των τριών κύριων υποσυστημάτων της (επιταχυντές, εγκατάσταση στόχου και εγκατάσταση δοκιμών), των κτιρίων, συμπεριλαμβανομένων των θερμών κυψελών για την εξέταση μετά την ακτινοβόληση, των βοηθητικών συστημάτων και των συστημάτων ασφαλείας,

                           ii)

                           λεπτομερή σχέδια των δομοστοιχείων, των υποσυστημάτων και των κτιρίων με ιδιαίτερη προσοχή στα σημεία διεπαφής και την ενσωμάτωσή τους,

                           iii)

                           χρονοδιάγραμμα για τα διάφορα στάδια προμήθειας, κατασκευής, συναρμολόγησης, δοκιμών και θέσης σε λειτουργία, από κοινού με το αντίστοιχο σχέδιο αναγκών σε ανθρώπινους και χρηματικούς πόρους, και

                           iv)

                           τεχνικές προδιαγραφές των δομοστοιχείων που θα επιτρέψουν την προκήρυξη διαγωνισμών για την προμήθεια των ειδών που χρειάζονται για την έναρξη της κατασκευής·

               β)

               καθορισμός των χωροταξικών απαιτήσεων για την IFMIF, και εκτέλεση των απαραίτητων αναλύσεων ασφαλείας και περιβαλλοντικών αναλύσεων·

               γ)

               πρόταση προγράμματος και αντίστοιχες εκτιμήσεις κόστους, ανθρώπινων πόρων και χρονοδιαγράμματος για τη λειτουργία, εκμετάλλευση και παροπλισμό της IFMIF, και

               δ)

               επικύρωση των εργασιών έρευνας και ανάπτυξης που απαιτούνται για την υλοποίηση των δραστηριοτήτων που περιγράφονται στα στοιχεία α) έως γ), στις οποίες περιλαμβάνονται:

                           i)

                           σχεδιασμός, κατασκευή και συναρμολόγηση του πρωτοτύπου του χαμηλής ενέργειας τμήματος και του πρώτου υψηλής ενέργειας τμήματος ενός από τους δύο επιταχυντές, συμπεριλαμβανομένων των διατάξεων παροχής ισχύος ραδιοσυχνοτήτων, των γεννητριών και των βοηθητικών στοιχείων, και διεξαγωγή των εργασιών ενοποιημένης δοκιμής δέσμης ακτινών,

                           ii)

                           σχεδιασμός, κατασκευή και δοκιμή μοντέλων υπό κλίμακα, για να εξασφαλιστεί το τεχνικώς εφικτό της εγκατάστασης στόχου και της εγκατάστασης δοκιμών, και

                           iii)

                           κατασκευή των κτιρίων για τη στέγαση του πρωτότυπου επιταχυντή και των βοηθητικών συστημάτων του.

         2.   Η εκτέλεση των εργασιών που αναφέρονται στην παράγραφο 1 εξειδικεύεται περαιτέρω στο σχέδιο έργου και στα προγράμματα εργασίας.
   Άρθρο 3
   Τόπος εργασίας
   Ο τόπος εργασίας για τις δραστηριότητες IFMIF/EVEDA βρίσκεται στο Rokkasho του νομού Aomori.
   Άρθρο 4
   Πόροι
   Τα συμβαλλόμενα μέρη διαθέτουν τους απαιτούμενους πόρους για την υλοποίηση των δραστηριοτήτων IFMIF/EVEDA, οι οποίοι αναφέρονται στην κοινή δήλωση των Βρυξελλών και στα συνημμένα σε αυτήν έγγραφα.
   Άρθρο 5
   Διάρκεια
   Η διάρκεια των δραστηριοτήτων IFMIF/EVEDA είναι εξαετής και μπορεί να παραταθεί με απόφαση της διευθύνουσας επιτροπής.
   Άρθρο 6
   Κυριότητα επί των δομοστοιχείων του επιταχυντή
   Κατά παρέκκλιση της παραγράφου 3 του άρθρου 14 της παρούσας συμφωνίας, ο ευρωπαϊκός εκτελεστικός οργανισμός διατηρεί την κυριότητα επί των δομοστοιχείων του πρωτοτύπου επιταχυντή, τα οποία προσδιορίζονται στο παρόν άρθρο και τα οποία παρέχει ως συνεισφορά σε είδος, και αναλαμβάνει την ευθύνη για την επιστροφή των δομοστοιχείων αυτών μετά τη διάλυση του πρωτοτύπου επιταχυντή:

               α)

               διάταξη έγχυσης·

               β)

               διατάξεις παροχής ισχύος ραδιοσυχνοτήτων, γεννήτριες και συναφή βοηθητικά στοιχεία, και

               γ)

               σύστημα ελέγχου.

         ΠΑΡΑΡΤΗΜΑ II
   IFERC
   Άρθρο 1
   Στόχος
   Τα συμβαλλόμενα μέρη, με την επιφύλαξη της παρούσας συμφωνίας καθώς και των οικείων νομοθετικών και κανονιστικών διατάξεων, διεξάγουν δραστηριότητες έρευνας και ανάπτυξης στο IFERC, οι οποίες αποβλέπουν να συμβάλουν στο πρόγραμμα ITER και να προωθήσουν την πιθανή ταχεία υλοποίηση ενός μελλοντικού αντιδραστήρα ηλεκτροπαραγωγής για σκοπούς επίδειξης (στο εξής καλούμενου «DEMO»).
   Άρθρο 2
   Πεδίο εφαρμογής
   Για την επίτευξη των στόχων που καθορίζονται στο άρθρο 1 του παρόντος παραρτήματος, εκτελούνται οι ακόλουθες εργασίες:

               α)

               δραστηριότητες του συντονιστικού κέντρου έρευνας και ανάπτυξης για το σχεδιασμό του DEMO, οι οποίες αποσκοπούν στη δημιουργία κοινής βάσης για ένα σχέδιο του DEMO και στις οποίες περιλαμβάνονται:

                           i)

                           διοργάνωση σεμιναρίων και άλλων συναντήσεων,

                           ii)

                           παροχή και ανταλλαγή επιστημονικών και τεχνικών πληροφοριών,

                           iii)

                           δραστηριότητες μελέτης γενικής σύλληψης του DEMO, και

                           iv)

                           δραστηριότητες έρευνας και ανάπτυξης σχετικές με τις τεχνολογίες του DEMΟ·

               β)

               δραστηριότητες του υπολογιστικού κέντρου προσομοίωσης, συμπεριλαμβανομένης της προμήθειας και εκμετάλλευσης ενός υπερυπολογιστή για δραστηριότητες προσομοίωσης μεγάλης κλίμακας με στόχο να αναλυθούν πειραματικά δεδομένα για το πλάσμα σύντηξης, να προετοιμαστούν σενάρια για τη λειτουργία του ITER, να γίνει πρόγνωση για την επίδοση των εγκαταστάσεων του ITER και να υπάρξει συμβολή στο σχεδιασμό του DEMO, και

               γ)

               δραστηριότητες του κέντρου πειραμάτων εξ αποστάσεως του ITER με στόχο να διευκολυνθεί η ευρεία συμμετοχή επιστημόνων στα πειράματα του ITER, συμπεριλαμβανομένης της ανάπτυξης τεχνικών πειραματισμού εξ αποστάσεως για την καύση πλασμάτων Tokamak, τα οποία πρέπει να δοκιμαστούν στα υφιστάμενα μηχανήματα, όπως το προηγμένο υπεραγώγιμο Tokamak, όπως προβλέπεται στο άρθρο 1 του παραρτήματος III.

         Άρθρο 3
   Τόπος εργασίας
   Ο τόπος εργασίας για το IFERC βρίσκεται στο Rokkasho του νομού Aomori.
   Άρθρο 4
   Πόροι
   Τα συμβαλλόμενα μέρη διαθέτουν τους απαιτούμενους πόρους για την υλοποίηση των δραστηριοτήτων IFERC, οι οποίοι αναφέρονται στην κοινή δήλωση των Βρυξελλών και στα συνημμένα σε αυτήν έγγραφα.
   Άρθρο 5
   Διάρκεια
   Η διάρκεια των δραστηριοτήτων του IFERC είναι δεκαετής και μπορεί να παραταθεί με απόφαση της διευθύνουσας επιτροπής.
   Άρθρο 6
   Λεπτομέρειες της παράδοσης και πιθανή μεταβίβαση κυριότητας των συστημάτων υπερυπολογιστών
   Κατά παρέκκλιση της παραγράφου 3 του άρθρου 14 της παρούσας συμφωνίας, οι λεπτομέρειες της παράδοσης και η ενδεχόμενη μεταβίβαση κυριότητας των συστημάτων υπερυπολογιστών καθορίζονται από τη διευθύνουσα επιτροπή σύμφωνα με το σχέδιο έργου.
   ΠΑΡΑΡΤΗΜΑ III
   ΠΡΟΓΡΑΜΜΑ ΔΟΡΥΦΟΡΙΚΟΥ TOKAMAK
   Άρθρο 1
   Στόχος
   1.   Τα συμβαλλόμενα μέρη, με την επιφύλαξη της παρούσας συμφωνίας καθώς και των οικείων νομοθετικών και κανονιστικών διατάξεων, εκτελούν το πρόγραμμα δορυφορικού Tokamak (στο εξής καλούμενο «το πρόγραμμα δορυφορικού Tokamak»). Το πρόγραμμα αυτό περιλαμβάνει:

               α)

               τη συμμετοχή στην αναβάθμιση του πειραματικού εξοπλισμού Tokamak που ανήκει στον ιαπωνικό εκτελεστικό οργανισμό σε προηγμένο υπεραγώγιμο Tokamak (στο εξής καλούμενο «προηγμένο υπεραγώγιμο Τokamak»), και

               β)

               τη συμμετοχή στην εκμετάλλευσή του, για την υποστήριξη της εκμετάλλευσης του ITER και την έρευνα στην πορεία προς τον DEMO μέσω της επίλυσης βασικών προβλημάτων φυσικής για τον ITER και τον DEMO.

         2.   Η κατασκευή και εκμετάλλευση του προηγμένου υπεραγώγιμου Tokamak πραγματοποιούνται στο πλαίσιο του προγράμματος δορυφορικού Tokamak και του ιαπωνικού εθνικού προγράμματος. Οι δυνατότητες εκμετάλλευσης του προηγμένου υπεραγώγιμου Tokamak κατανέμονται εξίσου μεταξύ του εθνικού προγράμματος και του προγράμματος δορυφορικού Tokamak.
   Άρθρο 2
   Πεδίο εφαρμογής
   1.   Για την επίτευξη των στόχων που καθορίζονται στο άρθρο 1 του παρόντος παραρτήματος, εκτελούνται οι ακόλουθες εργασίες:

               α)

               φάση κατασκευής: σχεδιασμός, κατασκευή δομοστοιχείων και συστημάτων, καθώς και συναρμολόγηση του προηγμένου υπεραγώγιμου Tokamak, και

               β)

               φάση εκμετάλλευσης: προγραμματισμός και εκτέλεση πειραμάτων του προγράμματος δορυφορικού Tokamak.

         2.   Η εκτέλεση των εργασιών που αναφέρονται στην παράγραφο 1 εξειδικεύεται περαιτέρω το σχέδιο έργου και στα προγράμματα εργασίας, με βάση τα εξής:

               α)

               η έκθεση για τη μελέτη γενικής σύλληψης, συμπεριλαμβανομένων των λειτουργικών προδιαγραφών των δομοστοιχείων που θα παραδοθούν από τα συμβαλλόμενα μέρη για την υλοποίηση του προγράμματος δορυφορικού Tokamak, υποβάλλεται από τον ιαπωνικό εκτελεστικό οργανισμό, εξετάζεται και γίνεται δεκτή από τα συμβαλλόμενα μέρη·

               β)

               κάθε εκτελεστικός οργανισμός εκπονεί το λεπτομερές σχέδιο των δομοστοιχείων που θα παραδοθούν από αυτόν ως συνεισφορά σε είδος·

               γ)

               ο ιαπωνικός εκτελεστικός οργανισμός είναι υπεύθυνος για την ενσωμάτωση των δομοστοιχείων του προηγμένου υπεραγώγιμου Tokamak και για τη γενική συναρμολόγηση και λειτουργία της διάταξης, και

               δ)

               η Ευρατόμ δικαιούται να συμμετάσχει στην εκμετάλλευση του προηγμένου υπεραγώγιμου Tokamak σε ισότιμη βάση.

         Άρθρο 3
   Τόπος εργασίας
   Ο τόπος εργασίας για το πρόγραμμα δορυφορικού Tokamak βρίσκεται στο Naka του νομού Ibaraki.
   Άρθρο 4
   Πόροι
   Τα συμβαλλόμενα μέρη διαθέτουν τους απαιτούμενους πόρους για την υλοποίηση του προγράμματος δορυφορικού Tokamak, οι οποίοι αναφέρονται στην κοινή δήλωση των Βρυξελλών και στα συνημμένα σε αυτήν έγγραφα.
   Άρθρο 5
   Διάρκεια
   Η διάρκεια του προγράμματος δορυφορικού Tokamak είναι δεκαετής, συμπεριλαμβανομένων τριών ετών για τη φάση έναρξης λειτουργίας και τη λειτουργία, και μπορεί να παραταθεί με απόφαση της διευθύνουσας επιτροπής.


Avis juridique important

|

31997D0742

97/742/ΕΚΑΧ: Απόφαση της Επιτροπής της 12ης Σεπτεμβρίου 1997 για τη σύναψη συμφωνίας μεταξύ της Ευρωπαϊκής Κοινότητας Άνθρακα και Χάλυβα και της Ρωσικής Ομοσπονδίας για το εμπόριο ορισμένων προϊόντων χάλυβα

Επίσημη Εφημερίδα αριθ. L 300 της 04/11/1997 σ. 0051 - 0051

ΑΠΟΦΑΣΗ ΤΗΣ ΕΠΙΤΡΟΠΗΣ της 12ης Σεπτεμβρίου 1997 για τη σύναψη συμφωνίας μεταξύ της Ευρωπαϊκής Κοινότητας Άνθρακα και Χάλυβα και της Ρωσικής Ομοσπονδίας για το εμπόριο ορισμένων προϊόντων χάλυβα (97/742/ΕΚΑΧ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 95 παράγραφος 1,Μετά από διαβουλεύσεις με τη συμβουλευτική επιτροπή και με την ομόφωνη σύμφωνη γνώμη του Συμβουλίου,Εκτιμώντας:ότι, σύμφωνα με την απόφαση του Συμβουλίου της 7ης Οκτωβρίου 1996, η Επιτροπή άρχισε διαπραγματεύσεις με τη Ρωσική Ομοσπονδία, που κατέληξαν σε συμφωνία σχετικά με το εμπόριο ορισμένων προϊόντων χάλυβα που καλύπτει η συνθήκη για την ίδρυση της Ευρωπαϊκής Κοινότητας Άνθρακα και Χάλυβα 7ότι η συμφωνία καθορίζει ποσοτικά όρια για τη θέση σε ελεύθερη κυκλοφορία στην Κοινότητα ορισμένων προϊόντων χάλυβα κατά τα έτη 1997 έως 2001, στο πλαίσιο της προοδευτικής ελευθέρωσης και της ανάπτυξης όρων ανταγωνισμού στη Ρωσική Ομοσπονδία που δικαιολογούν την πλήρη άρση των ποσοτικών ορίων,ΑΠΟΦΑΣΙΖΕΙ ΤΑ ΕΞΗΣ:Άρθρο μόνο1. Εγκρίνεται εξ ονόματος της Ευρωπαϊκής Κοινότητας Άνθρακα και Χάλυβα η συμφωνία με τη Ρωσική Ομοσπονδία σχετικά με το εμπόριο ορισμένων προϊόντων χάλυβα.2. Το κείμενο της συμφωνίας επισυνάπτεται στην παρούσα απόφαση (1).Βρυξέλλες, 12 Σεπτεμβρίου 1997.Για την ΕπιτροπήLeon BRITTANΑντιπρόεδρος(1) Βλέπε σελίδα 52 της παρούσας Επίσημης Εφημερίδας.


title: Απόφαση (ΕΕ, Ευρατόμ) 2017/1612 του Ευρωπαϊκού Κοινοβουλίου, της 27ης Απριλίου 2017, σχετικά με την απαλλαγή όσον αφορά την εκτέλεση του προϋπολογισμού του Εκτελεστικού Οργανισμού του Ευρωπαϊκού Συμβουλίου Έρευνας για το οικονομικό έτος 2015

text:
               29.9.2017

               EL

               Επίσημη Εφημερίδα της Ευρωπαϊκής Ένωσης

               L 252/107

         ΑΠΌΦΑΣΗ (ΕΕ, Ευρατόμ) 2017/1612 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 27ης Απριλίου 2017
   σχετικά με την απαλλαγή όσον αφορά την εκτέλεση του προϋπολογισμού του Εκτελεστικού Οργανισμού του Ευρωπαϊκού Συμβουλίου Έρευνας για το οικονομικό έτος 2015
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2015 (1),

               —

               έχοντας υπόψη τους ενοποιημένους ετήσιους λογαριασμούς της Ευρωπαϊκής Ένωσης για το οικονομικό έτος 2015 [COM(2016) 475 — C8-0269/2016] (2),

               —

               έχοντας υπόψη τους τελικούς ετήσιους λογαριασμούς του Εκτελεστικού Οργανισμού του Ευρωπαϊκού Συμβουλίου Έρευνας για το οικονομικό έτος 2015 (3),

               —

               έχοντας υπόψη την έκθεση της Επιτροπής σχετικά με τη συνέχεια που δόθηκε στην απαλλαγή για το οικονομικό έτος 2014 [COM(2016) 674], και τα υπηρεσιακά έγγραφα εργασίας της Επιτροπής που τη συνοδεύουν [SWD(2016) 338, SWD(2016) 339],

               —

               έχοντας υπόψη την ετήσια έκθεση της Επιτροπής προς την αρμόδια για την απαλλαγή αρχή σχετικά με τους εσωτερικούς ελέγχους που πραγματοποιήθηκαν το 2015 [COM(2016) 628] και το υπηρεσιακό έγγραφο εργασίας της Επιτροπής που τη συνοδεύει [SWD(2016) 322],

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Εκτελεστικού Οργανισμού του Ευρωπαϊκού Συμβουλίου Έρευνας για το οικονομικό έτος 2015, που συνοδεύεται από την απάντηση του Οργανισμού (4),

               —

               έχοντας υπόψη τη δήλωση αξιοπιστίας (5) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2015, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου, της 21ης Φεβρουαρίου 2017, σχετικά με την απαλλαγή των εκτελεστικών οργανισμών όσον αφορά την εκτέλεση του προϋπολογισμού για το οικονομικό έτος 2015 (05874/2017 — C8-0038/2017),

               —

               έχοντας υπόψη τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη το άρθρο 106α της Συνθήκης για την ίδρυση της Ευρωπαϊκής Κοινότητος Ατομικής Ενεργείας,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (6), και ιδίως τα άρθρα 62, 164, 165 και 166,

               —

               έχοντας υπόψη τον κανονισμό (ΕΚ) αριθ. 58/2003 του Συμβουλίου, της 19ης Δεκεμβρίου 2002, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (7), και ιδίως το άρθρο 14 παράγραφος 3,

               —

               έχοντας υπόψη τον κανονισμό (ΕΚ) αριθ. 1653/2004 της Επιτροπής, της 21ης Σεπτεμβρίου 2004, για τη θέσπιση δημοσιονομικού κανονισμού-προτύπου των εκτελεστικών οργανισμών, κατ' εφαρμογή του κανονισμού (ΕΚ) αριθ. 58/2003 του Συμβουλίου, περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων (8), και ιδίως το άρθρο 66 πρώτο και δεύτερο εδάφιο,

               —

               έχοντας υπόψη την εκτελεστική απόφαση 2013/779/ΕΕ της Επιτροπής, της 17ης Δεκεμβρίου 2013, για την ίδρυση του εκτελεστικού οργανισμού του Ευρωπαϊκού Συμβουλίου Έρευνας και την κατάργηση της απόφασης 2008/37/ΕΚ (9),

               —

               έχοντας υπόψη το άρθρο 93 και το παράρτημα IV του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τις γνωμοδοτήσεις των άλλων ενδιαφερόμενων επιτροπών (A8-0150/2017),

               Α.

               λαμβάνοντας υπόψη ότι, δυνάμει του άρθρου 17 παράγραφος 1 της Συνθήκης για την Ευρωπαϊκή Ένωση, η Επιτροπή εκτελεί τον προϋπολογισμό και διαχειρίζεται τα προγράμματα και το πράττει, δυνάμει του άρθρου 317 της Συνθήκης για τη λειτουργία της Ευρωπαϊκής Ένωσης, σε συνεργασία με τα κράτη μέλη με δική της ευθύνη, σύμφωνα με την αρχή της χρηστής δημοσιονομικής διαχείρισης·

               1.

               χορηγεί απαλλαγή στον διευθυντή του Εκτελεστικού Οργανισμού του Ευρωπαϊκού Συμβουλίου Έρευνας όσον αφορά την εκτέλεση του προϋπολογισμού του Εκτελεστικού Οργανισμού για το οικονομικό έτος 2015·

               2.

               εκθέτει τις παρατηρήσεις του στο ψήφισμα που αποτελεί αναπόσπαστο μέρος των αποφάσεων σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2015, τμήμα III — Επιτροπή και εκτελεστικοί οργανισμοί, καθώς και στο ψήφισμά του της 27ης Απριλίου 2017 σχετικά με τις ειδικές εκθέσεις του Ελεγκτικού Συνεδρίου στο πλαίσιο της απαλλαγής στην Επιτροπή για το οικονομικό έτος 2015 (10)·

               3.

               αναθέτει στον πρόεδρό του να διαβιβάσει την παρούσα απόφαση, την απόφαση απαλλαγής όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2015, τμήμα III — Επιτροπή και το ψήφισμα που αποτελεί αναπόσπαστο μέρος των αποφάσεων αυτών, στον διευθυντή του Εκτελεστικού Οργανισμού του Ευρωπαϊκού Συμβουλίου Έρευνας, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Antonio TAJANI

            Ο Γενικός Γραμματέας

         Klaus WELLE

      (1)  ΕΕ L 69 της 13.3.2015.

      (2)  ΕΕ C 380 της 14.10.2016, σ. 1.

      (3)  ΕΕ C 417 της 11.11.2016, σ. 9.

      (4)  ΕΕ C 449 της 1.12.2016, σ. 157.

      (5)  ΕΕ C 380 της 14.10.2016, σ. 147.

      (6)  ΕΕ L 298 της 26.10.2012, σ. 1.

      (7)  ΕΕ L 11 της 16.1.2003, σ. 1.

      (8)  ΕΕ L 297 της 22.9.2004, σ. 6.

      (9)  ΕΕ L 346 της 20.12.2013, σ. 58.

      (10)  Κείμενα που εγκρίθηκαν την ημερομηνία αυτή, P8_TA(2017)0144 (βλέπε σελίδα 66 της παρούσας Επίσημης Εφημερίδας).


title: Απόφαση της Επιτροπής, της 28ης Οκτωβρίου 2016, σχετικά με τις ελεύθερες άδειες λογισμικού (άδεια δημόσιας χρήσης για την Ευρωπαϊκή Ένωση) SyRIO — Σύστημα αναφοράς περιστατικών για την ασφάλεια των υπεράκτιων εργασιών πετρελαίου και φυσικού αερίου

text:
               15.11.2016

               EL

               Επίσημη Εφημερίδα της Ευρωπαϊκής Ένωσης

               C 420/2

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 28ης Οκτωβρίου 2016
   σχετικά με τις ελεύθερες άδειες λογισμικού (άδεια δημόσιας χρήσης για την Ευρωπαϊκή Ένωση) SyRIO — Σύστημα αναφοράς περιστατικών για την ασφάλεια των υπεράκτιων εργασιών πετρελαίου και φυσικού αερίου
   (2016/C 420/02)
   Η ΕΥΡΩΠΑΙΚΗ ΕΠΙΤΡΟΠΗ
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση της Επιτροπής της 19ης Σεπτεμβρίου 2001 (PV1536), σύμφωνα με την οποία εξουσιοδοτούνται οι γενικοί διευθυντές και οι προϊστάμενοι υπηρεσιών να αποφασίζουν σχετικά με την ανάγκη για υποβολή αίτησης προστασίας των δικαιωμάτων διανοητικής ιδιοκτησίας που απορρέουν από δραστηριότητες ή προγράμματα για τα οποία είναι υπεύθυνοι, για τη χορήγηση αδειών που συνδέονται με αυτά, την απόκτηση, τη μεταβίβαση, την παράδοση ή την εγκατάλειψη των δικαιωμάτων, οι δε γενικοί διευθυντές εξουσιοδοτούνται όσον αφορά τη διοικητική εκτέλεση που συνδέεται με αυτά,
   Εκτιμώντας τα ακόλουθα:

               (1)

               Η Γενική Διεύθυνση του Κοινού Κέντρου Ερευνών, στο πλαίσιο των διοικητικών ρυθμίσεων με τη Γενική Διεύθυνση Ενέργειας (ΓΔ Ενέργειας), ανέπτυξε ένα λογισμικό το οποίο θα χρησιμοποιηθεί από τις αρμόδιες αρχές των καρτών μελών στο πλαίσιο συμμόρφωσης με τις ρυθμιστικές λειτουργίες βάσει της οδηγίας 2013/30/ΕΕ του Ευρωπαϊκού Κοινοβουλίου και του Συμβουλίου (1) (οδηγία για την ασφάλεια των υπεράκτιων εργασιών).

               (2)

               Οι αρμόδιες αρχές των κρατών μελών θα πρέπει να χρησιμοποιούν το λογισμικό για να παρέχει πληροφορίες στην Ευρωπαϊκή Ένωση σχετικά με περιστατικά και ατυχήματα τα οποία συνδέονται με υπεράκτιες εγκαταστάσεις πετρελαίου και φυσικού αερίου, που σχετίζονται με την προστασία της υγείας, της ασφάλειας ή του περιβάλλοντος. Για τον σκοπό αυτό, αλλά και βοηθώντας στη συλλογή και ανάλυση των πληροφοριών, οι αρμόδιες αρχές θα πρέπει να διαθέσουν το λογισμικό ώστε να χρησιμοποιηθεί από τους φορείς εκμετάλλευσης υπεράκτιων δραστηριοτήτων πετρελαίου και αερίου στο πλαίσιο της δικαιοδοσίας τους, μέσω μία διαδικτυακής πλατφόρμας υποβολής αναφορών.

               (3)

               Το λογισμικό λειτουργεί σύμφωνα με υποδείγματα που παρέχει ο εκτελεστικός κανονισμός (ΕΕ) αριθ. 1112/2014 της Επιτροπής (2).

               (4)

               Η διευρυμένη χρήση του λογισμικού μπορεί να είναι επωφελής για την εναρμόνιση του μορφότυπου αναφοράς ατυχημάτων, επιτυγχάνοντας έτσι επιπλέον βελτιώσεις στα επίπεδα ασφαλείας στην υπεράκτια βιομηχανία πετρελαίου και φυσικού αερίου. Ως εκ τούτου, το λογισμικό μπορεί να διατεθεί στις αρμόδιες αρχές τρίτων χωρών που ασκούν υπεράκτιες δραστηριότητες πετρελαίου και φυσικού αερίου στο πλαίσιο της δικαιοδοσίας τους.

               (5)

               Η ΓΔ Ενέργειας, ως γενική διεύθυνση υπεύθυνη για την ανάπτυξη και τη διατήρηση του λογισμικού και, ταυτόχρονα, ως υπηρεσία εντεταλμένη για τη διοικητική εκτέλεση των αποφάσεων στον τομέα της διανοητικής ιδιοκτησίας, θεωρεί τη χορήγηση ελεύθερων αδειών του λογισμικού κατάλληλη και σκόπιμη.

               (6)

               Η κυκλοφορία του λογισμικού στο πλαίσιο της άδειας δημόσιας χρήσης για την Ευρωπαϊκή Ένωση (3) (EUPL) θα διευκολύνει τη διανομή και την προώθηση της χρήσης του λογισμικού και την αποφυγή της αποκλειστικής ιδιοποίησης,

         ΑΠΟΦΑΣΙΖΕΙ:
   Άρθρο 1
   Το λογισμικό μπορεί να διανέμεται υπό όρους μη αποκλειστικής ελεύθερης άδειας (EUPL), με στόχο να καταστούν δυνατές η χρήση, η αναπαραγωγή, η ανάπτυξη και η περαιτέρω διανομή του.
   Άρθρο 2
   Η εν λόγω απόφαση θα ισχύει για οποιαδήποτε άλλη κυκλοφορία ή νέες εκδόσεις του λογισμικού.

      Βρυξέλλες, 28 Οκτωβρίου 2016.

            Για την Επιτροπή

         Dominique RISTORI

            Γενικός Διευθυντής

      (1)  Οδηγία 2013/30/ΕΕ του Ευρωπαϊκού Κοινοβουλίου και του Συμβουλίου, της 12ης Ιουνίου 2013, για την ασφάλεια των υπεράκτιων εργασιών πετρελαίου και φυσικού αερίου και την τροποποίηση της οδηγίας 2004/35/ΕΚ (ΕΕ L 178 της 28.6.2013, σ. 66).

      (2)  Εκτελεστικός κανονισμός (ΕΕ) αριθ. 1112/2014 της Επιτροπής, της 13ης Οκτωβρίου 2014, για τον καθορισμό κοινού μορφότυπου ανταλλαγής πληροφοριών για δείκτες μεγάλων κινδύνων από τους φορείς εκμετάλλευσης και τους ιδιοκτήτες υπεράκτιων εγκαταστάσεων πετρελαίου και φυσικού αερίου, καθώς και κοινού μορφότυπου δημοσίευσης των πληροφοριών για δείκτες μεγάλων κινδύνων από τα κράτη μέλη (ΕΕ L 302 της 22.10.2014, σ. 1).

      (3)  https://joinup.ec.europa.eu/community/eupl/og_page/european-union-public-licence-eupl-v11